**تەوەری یەکەم/ ناساندنی چەمکەکانی پێوەر، بەها و کۆنتڕۆڵی کۆمەڵایەتی**

**پێوەرە کۆمەڵایەتییەکان**

رێسایەکی رەفتارییە ئەوە دەستنیشاندەکات کە لە هەڵومەرجێکی دیاریکراودا خەڵک دەبێت چ جۆرە رەفتارێکییان هەبێت. لەم رووەوە، پێوەرەکان کاریگەریی دەخەنە سەر بەها و ئاراستەکردنی رەفتار و پەیوەندییەکان کە رێگەپێدەر و رەتکەرەوەی رەفتارەکانن. کەواتە پێوەرەکان ئەو شێواز و رەفتارە دیاریکراوانەن کە لە کۆمەڵگە باون، تاک لە ئەزموونی ژیانی کۆمەڵایەتیدا فێرییان دەبێت. بۆنموونە: شێوازئ قسەکردن، سڵاوکردن، رێزگرتن، شێوازی جلوبەرگ پۆشین... ئەمانە بەشێکن لەو رێسایانەی کە تاکەکان لە رێگای فێربوون و پێگەیاندنەوە فێریان دەبن و بەکارییان دەهێنن. لە جیبەجێکردنی ئەم رێسا پێوەرییانە تاکەکان چاودێری دەکرێن و بەدەرچوون لێیان دووچاری سەرکۆنەکردن و سزا دەبنەوە. لە جێبەجێکردنی ئەم پێوەرانە پێویستیان بە بەبیرهێنانەوە نییە، چونکە بوونەتە بەشێک لە بوون و لە کەسایەتییان جیانابنەوە.

تاکەکان بە دوو رێگا پێوەرەکان پەسنددەکەن:

1. لە رێگای پڕۆسەی پێگەیاندنی کۆمەڵایەتییەوە تاکەکان ئاشنایەتی لەگەڵ پێوەرەکان پەیدادەکەن، بەهۆی فێربوونەوە رادێن لەسەر ئەنجامدانیان.
2. لە رێگای بینینی رەفتاری ئەوانیتر و شارەزایی و ئەزموونەکانی ژیان، تاکەکان پێوەرەکان دەناسن و پەسندییان دەکەن.

پێوەری کۆمەڵایەتی بریتییە لە رەفتارێکی کۆمەڵایەتی نموونەیی یان باڵا کە دووبارەدەبێتەوە بە رێگای پەسندکردنی کۆمەڵایەتی بەبێ رەتکردنەوە یان رەخنەگرتن یان گازاندەکردن. ئەو ئاراستانەی کە ئەندامانی گرووپێک تیایدا هاوبەشن کە رێگای کارلێک و بەیەکگەیشتنەکانیان دیاریدەکات، بریتییە لە پێوەرە کۆمەڵایەتییەکانی گرووپەکە. پێوەرەکان ئەوە دیاریدەکەن کە چی راستە و چی هەلەیە، چی رێگەپێدراو و چی رێگەپێنەدراوە. بە کورتی ئەوە دیاریدەکات کە پێویستە هەبێت وەک پێوەری کۆمەڵایەتی و چی پێویست نییە لە رەفتاری تاکەکانی گرووپێک. کەواتە پێوەرەکان ئاماژەن بۆ جۆری رەفتار.

(سمنەر) بەم شێوەیە گوزارشت لە پێوەرەکان دەکات و دەڵێت ( بریتین لەو زەوابتانەی کە لە شێوەی هێزێکی سروشتین کە تاکەکان بەکاریاندێنن بەبێ ئاگایی، لەگەڵ ئەزموونەکان گەشە دەکەن، لە نەوەیەک بۆ نەوەیەکی تر دەگوازرینەوە بەبێ ئەوەی هیچ نەشازییەک یان لادانیک رووبدات لە سروشتی ئەداکردن، سەرەرای ئەمەش قابیل بە گۆڕان و پەرەسەندنە بەوەی کە دەگونجێت لەگەڵ سروشتی کۆمەڵگە). لەسەرووی پێوەرە کۆمەڵایەتییەکان رێنمایی ئایینی، نموونەی باڵا و نەریتە باشەکان هەن کە لە کۆمەڵگەدا بڵاودەبنەوە و دەبنە بنەمای حوکم و مەنتقی پێوانەکردن. ئەم جۆرانەی پێوەرە کۆمەڵایەتییەکان تەنها یەک شت دەخەنەڕوو ئەویش بریتییە لە درێژەدانی تاکەکانی کۆمەڵگە بە واتای دیاریکراو یان وەک یەک کە دەتوانن لە رێگایەوە یان بەهۆیەوە مامەڵە و هەڵسوکەوت لە نێوان خۆیان بکەن بەپێی ئەو پێوەرانە و لە یەکتری تێکبگەن، بەم شێوەیەش ئەم پێوەرانە دەبنە پێویستییەک بۆ هەموو شیوەیەک لە شێوەکانی رەفتار و تەفسیرکردنی. لەبەرئەوە بڕیاردان لەسەر رەفتار و تەفسیرکردنی رەفتار ملکەچ دەبێت بۆ هەندێک لە پێوەرە کۆمەڵایەتییەکان.

**خاڵە جیاکەرەوەکانی پێوەرە کۆمەڵایەتییەکان ئەمانەن**:

1. لە ناو گرووپدا لەکاتی مومارەسەکردنی ئەرکەکانیان یان هەوڵدان بۆ هێنانەدی ئامانجەکانیان سەرهەلدەدات.
2. لە رێگای فێربوونەوە لە نەوەیەک بۆ نەوەیەکی تر دەگوازرێتەوە، بەتایبەتیش لەکاتی پرۆسەی پێگەیاندنی کۆمەڵایەتی لە خێزاندا.
3. رەفتاری هاوشێوە لەگەڵ پێوەرەکان مۆرکێکی جێگیر وەردەگرێت لە رێگای پرۆسەکانی سزا و پاداشت. سزا کۆمەڵایەتییەکان بۆ هەموو لادانیک جیاواز دەبێت. (سزای کۆمەڵایەتی وەک سزای ئەخلاقی مەعنەوییە، بە پێچەوانەی سزای یاسایی کە ماددی\_ جەستەییە).
4. بە تێپەربوونی کات پێوەرەکان دەبنە بەشێک لە کەسایەتی.
5. پێوەرەکان لەیەکتری جیاوازن، گرنگی پێوەر بە ئاستی توندی سزا لە بەرامبەر لاداندا دەپێورێت.

لە کۆتاییدا دەڵێین پیوەرە کۆمەڵایەتییەکان بریتین لەو بنچینانەی کە کۆمەڵگە پشتیان پێدەبەستیت، لە کاتیکدا شیوازەکانی کۆنترۆڵی کۆمەڵایەتی بریتین لەو رێگا و ئامرازانەی کە پیادەدەکرین بۆ جێبەجێکردنی ئەو بنچینەیە، بە ئامانجی پاراستنی کۆمەڵگە لە هەڵوەشانەوە و داڕمان.

**بەها کۆمەڵایەتییەکان**

بریتییە لە پێوەرێک کە جێگای رێز و پەسندکردنی هەمووانە. ئەو بابەت و کاروبارانە دەگرێتەخۆ کە باش و دڵخوازن و جێگای ویست و ئارەزووی زۆربەی تاکەکانی کۆمەڵگان. کەواتە بەهاکان کاریگەرییان لەسەر رەفتاری تاکەکان هەیە وەک پێوەرێک بۆ هەڵسەنگاندنی کار و رەفتارییان سوودی لێوەردەگیرێت. پەیوەندییەکی راستەوخۆ لەنێوان بەهاکان و پێوەرەکان و پەرچەکرداری کۆمەڵگەدا هەیە. **بەها** پێوەری حوکمدانە تاک یان گرووپ بەکاریدەهێنێت لە نێوان کۆمەڵێک جێگرەوە لە هەلوێستێکدا کە پێویستی بە بریاردان و رەفتارێکی دیاریکراو هەیە. واتە چوارچێوەیەکی مەرجەعییە بۆ بریاردان لەسەر کۆنترۆڵکردنی رەفتار پشتی پێدەبەسترێت. بۆنموونە: رێزگرتنی گەورەکان بەهایەکە هەرکەسێک پابەندبێت پێی ئەوە یەکسانە بە کۆنترۆڵکردنی رەفتاری ئەو کەسە. کەواتە ئەو بەهایانەی مرۆڤ هەلیگرتوون کاریگەر دەبێت بەو هزر و بیروباوەرانەی کە لە ژینگەی کۆمەڵایەتی و ئەزموونی ژیان و شارەزاییەکانی پێشووتر و پرۆسە کۆمەڵایەتییەکان وەریگرتوون. ئەم بەهایانە کاریگەریی ئاشکرا دەخەنەسەر رەفتار و پەیوەندییە مرۆییەکانی تاک. **بەها** کۆمەلێک بابەتە کە پەیوەستە بە دەروون و هەستکردن بە پێویستبوون پێی.

**کۆمەڵناسان بەها کۆمەڵایەتییەکان بۆ دوو بەش پۆلێن دەکەن:**

**بەها باشەکان:** هاریکاری، ئازایەتی، متمانە بەخۆبوون، هەلگرتنی بەرپرسیاریتی، ئارامگرتن، راستگۆیی، دلسۆزی لە کاردا، دادپەروەری، ئازادی، یەکسانی، دیموکراسی.

**بەها خراپەکان:** خۆپەرستی، خۆشەویستی خود (النرجسية)، تیرەگەری، ستەمکاری، چینایەتی، جیاکاری کۆمەلایەتی(جیندەر)، رەگەزپەرستی، لایەنگیری، درۆ، دووبەرەکی، ساختەکاری، رق و زیان گەیاندن بە خەلک.

**بەها کۆمەڵایەتییەکان** لە کۆمەڵگە جۆراوجۆر و رێژەیین، بە جیاوازی کۆمەڵگەکانیش جیاوازن. دەکرێت دیاردەیەک یان رەفتارێک ئارەزووی زۆربەی خەڵکی لەسەربێت و وەک بەهایەکی کۆمەڵایەتی سەیربکرێت، بەڵام هەمان دیاردە و رەفتار بۆ کۆمەڵگەیەکیتر جێی بەها و گرنگیپێدان نەبێت. هەڵبەتە بەهاکان لە توێژێک بۆ توێژێکیتر لەنێو یەک کۆمەڵگەدا جیاوازن. بۆنموونە: لە لای کرێکاریک شێوازی ژیان، کرێی کار و بارودۆخی کارکردن لە بەها یەکەمینەکانن، بەڵام سەبارەت بە خاوەن کار یان سەرمایەدار دەستکەوت و سەرمایە بەهای گرنگن.

**کۆنتڕۆڵی کۆمەڵایەتی**

پێناسەی زۆر و جۆراوجۆر بۆ چەمکی کۆنترۆڵی کۆمەڵایەتی کراوە بەهۆی جیاوازی تێڕوانینی زانستەکان کە باسیان لێوەکردووە هەروەها گۆشەنیگای زاناکان لە کاتی پێناسەکردنیدا. لێرەدا چەند پیناسەیەک بۆ روونکردنەوەی ناوەرۆکی ئەم چەمکە دەخەینەڕوو:

(**جۆزێف رۆسیک ١٩٢٣\_ ٢٠٠٧**) کۆمەڵناسی ئەمریکی وادەبینێت کە کۆنترۆڵی کۆمەڵایەتی چەمکێکی گشتگیرە و ئاماژەیە بۆ پڕۆسە پلان بۆدانراو و پلان بۆدانەنراوەکان کە کار لەسەر فێرکردنی تاکەکان دەکەن، کە چۆن هاوشێوەی مومارەسات و بەهاکانی ژیانی گرووپی دەبن یان چۆن بڕوایان پێدەهێنرێت یان ناچاردەکرێن بۆ هاوشیوەبوون و لێکچوون.

(**ماکیڤەر**) وادەبینێت کە کۆنترۆلی کۆمەڵایەتی رێگایەکە بەهۆیەوە سیستەمی کۆمەڵایەتی وەک گشتێک وەک یەک لێدەکات، بونیادەکەی دەپارێزیت، کۆنترۆل دەبێتە هۆکارێک بۆ هاوسەنگئ لە بارودۆخی گۆڕانی کۆمەڵایەتیدا.

(**جۆرج گۆرڤیچ** ١٨٩٤\_ ١٩٦٥) کۆمەڵناسی فەرەنسی پێیوایە کۆنترۆلی کۆمەلایەتی کۆمەڵێک تەرز (ئەنماتی) کولتوورییە کە کۆمەڵگە پشتیپێدەبەستێت لە کۆنترۆلکردنی (توتر)رارای و ململانێ. (**ئیدوارد رۆوس**) کۆمەڵناسی ئەمریکی پێناسەی دەکات بەوەی کۆنترؤلێکی کۆمەڵایەتی مەبەستدار و ئامانجدارە، هێزێکی پاڵنەری هەیە بۆ روودانی جێگیری لە کۆمەڵگەکاندا.

لەدیدگای **ئەنترۆپۆلۆژیاوە** کۆنترۆل بەشێکە لە ژیانمان لەسەر هەموو ئاستەکان لە خێزانەوە بۆ کۆمەڵگەی محەلی و بۆ نەتەوە و بۆ کولتووری جیهانیمان. ئەنترۆپۆلۆژیا لە چوارچێوەیەکی زۆر فراواندا پێناسەی ئەم چەمکە دەکەن بەوەی هەر وەسیلەیەکە بۆ پاراستنی پێوەری رەفتاری و رێکخستن و کۆنترۆلکردنی ململانێ.

**لە کۆتایی ئەم پێناسانەدا دەکرێت بڵیین**: کۆنترۆڵی کۆمەڵایەتی بریتییە لەو پرۆسەیەیەی کە لە رێگایەوە کۆمەڵگە دەتوانێت کۆنترۆڵی تاکەکانی بکات و رەفتارەکانیان رێکبخات لە رێگای کۆمەڵێک ئامراز بە شێوەیەک کە دەبێتە هۆی گونجانئ ئەو رەفتارانە لەگەڵ چاوەڕوانییە کۆمەڵایەتییەکان، کە کاردەکات لەسەر پارێزگاریکردنی بەردەوامبوونی کۆمەڵگە و گەشەکردنی لە بارودۆخە ئاساییەکان و تێپەڕاندنی دواکەوتوویی کە لە هەندێک لە دامەزراوەکانی روودەدات بەهۆی پرۆسەکانی پەرەسەندنی پلەبەپلەیی یان گۆڕانی لەناکاو، بەتایبەتی لەکاتی قەیرانە ئابوورییەکان، ئینقیلابە سیاسییەکان، شەر، شۆڕش، رووداوە سروشتییەکان و.... .

**تەوەری دووەم: پوختەیەکی میژوویی چەمکی کۆنتڕۆڵی کۆمەڵایەتی**

**وەک زاراوە** کۆنتڕۆڵی کۆمەڵایەتی ئاماژەیە بۆ ئەو رێ و شوێن یان پڕۆسە کۆمەڵگەیی و سیاسییانەی کە رەفتاری تاک یان گرووپەکان رێکدەخات لە هەوڵدان بۆ گەیشتن بە هاوشێوەیی و لێکچوون لەگەڵ رێساکانی کۆمەڵگەیەکی دیاریکراو یان حکومەت یان توێژێکی کۆمەڵایەتی.

بە تێپەڕبوونی کات مانای ئەم زاراوەیە گۆڕانی بەسەرداهاتووە، لە سەرەتای دەرکەوتنیدا ئاماژەبوو بۆ ئاستی توانای کۆمەڵگە لە رێکخستن و کۆنتڕۆڵکردنی کاروبارەکانی خۆی. لە ساڵی (١٩٣٠)ەوە، گۆڕانکاری تری بەسەرداهات تا بوو بەو زاراوەیەی کە ئاماژەیەکە بۆ سەرکردایەتیکردنی تاکەکان لە کۆمەڵگەدا هەروەها لێکچوون لەگەڵ رێسا و فەرمانە دیاریکراوەکانی، واتە هەستکردنی تاک بە بەرپرسیارییەتێکی شەخسی بەرامبەر بە رێساکانی کۆمەڵگەکەی. لێرەوە لێکۆڵینەوەی تیۆری کۆنتڕۆڵی کۆمەڵایەتی دەستیپێکرد وەک لقێکی زانستی سەربەخۆ، لە کاتێکدا ئەم زاراوەیە لە سەرەتادا لەنێو بابەتی کۆمەڵناسی رێکخستن گرنگی پێدراوە.

**وەک سیستەم** کۆنترۆڵی کۆمەڵایەتی بابەتێکی تازە نییە، بەڵکو سیستەمێکی کۆنە، لە کۆنەوە مرۆڤایەتی ئاشنایەتی لەگەڵی هەیە، لە پێناو بەدیهێنانی، هەندێک شێوازی بۆ رێکخستنی پەیوەندییە کۆمەڵایەتییەکان لە نێوان تاکەکانی کۆمەڵگە گرتۆتەبەر لە پێناو تێرکردنی پێداویستییەکانیان و بۆ دەستەبەرکردنی جێگیری و بەردەوامی کۆمەڵگە. سروشتی مرۆڤ وایە بە غەریزە جیاوازەکانی کاریگەر دەبێت و کۆنتڕۆلی رەفتارەکانی دەکەن و بە ریگای خراپیدا دەبەن ئەگەر ئامرازێک بۆ رێکخستنی رەفتارەکانی نەبێت، لەبەرئەوە پرۆسەی کۆنترۆڵی کۆمەڵایەتی وەک سیستەم بەهادارە و رۆڵی بەهێز و کارای هەیە لە دابینکردنی چاودێری لەسەر تاک و کۆمەڵگە. کۆنترۆڵی کۆمەڵایەتی شێوە و ئامرازی خۆی هەیە بۆ بەدیهێنانی، پەروەردە بریتییە لە ئامرازیک بۆ هێنانەدی ئەم شێوە و ئامرازانە و لێرەوە رۆڵی پەروەردە لە کۆنترۆڵکردنی کۆمەڵگەدا بەدەردەکەوێت.

لە کۆمەڵگە سەرەتاییەکان وێرای جیاوازییەکانیان سیستەمی تابوو هەبووە کە سیستەمێکە ئیعتیماد لەسەر بەحەرامکردنی هەندێک کاروکردەوەی پەیوەست بە کاروبارەکانی گرووپ و چونییەتی تعاملکردن لەگەلی یان ئەوانەی پەیوەستن بەو رێگایانەی کە ژیانی ئاسایی ئەوان داوای دەکات و پێویستە لەسەریان ئەنجامی بدەن بۆ نموونە لە زواج و حمل و نەخۆشی و علاج و مردن.... ئەم تەحریمکردنە لەسەر ئەساسی دینی نادیار بووە کە پالپشتێک بووە بۆ ئەخلاق و عورفەکان و داب و نەریت و بەهای کۆمەڵایەتی ..... بەم شێوەیە پرۆسەکانی زەبتی کۆمەڵایەتی بەشێوەیەکی نافەرمی لەسەر بنەمای نەریتەکانی ئەو کۆمەڵگایانە روویداوە لەگەل ئەو ئەرکانەی کە لەسەری فەرزکردوون و ئەو سوودانەی کە لە هێزی ئەو شتە پیرۆزانە دەستییان کەوتووە، وەک ئینتیماکردن بۆ تەوتەم بەوەی کۆمەڵگە یان هۆزێک هەندێک تقووس ئەنجام دەدات کە تەئکید لەسەر تماسک و یەک پارچەییان دەکات.

**کەواتە کۆنترۆڵ پێویستییەکی کۆمەڵایەتییە**، چونکە مرۆڤ بە سروشتە کۆمەلایەتییەکەی ناتوانێت بەتەنها بژیێت، (بە نموونە تیۆری پەیمانی کۆمەڵایەتی لۆک\_ کتێبی دوونامە دەربارەی فەرمانرەوایەتی\_ ١٦٩٠\_-بابەتی مافی ئازادییە سروشتی و مەدەنییەکان) لەبەرئەوە پێویستە ئینتیما بۆ گرووپ بکات لە ئینتیماکردن بە گرووپ تاک چی دەستدەکەوێت؟ تیایدا هێز، ئاسایش و دڵنیایی بەدەستدەهێنیت هەروەها بەشداردەبێت لەگەڵ ئەوانی تر لە هێنانەدی چاکە و گوزەرانێکی شکۆمەندانە. کۆمەڵگە مرۆییەکان لە کۆمەڵگەی خێزانەوە دەستیانپێکردووە دواتر فراوانبووە بۆ کۆمەڵگەی هۆز، کۆمەڵگەی گوند و کۆمەڵگەی شار تا دواجار بووە بە کۆمەلگە نەتەوەییەکان. کۆمەڵگەکان لە بنەما و بونیاددا تیشکیان خستۆتەسەر ئەم توخمانەی خوارەوە:

**پەرەسەندنی تیۆریی کۆنترۆڵی کۆمەڵایەتی** لە زۆرێک لە کتێبە کۆنەکاندا ئاماژە بە پرسەکانی سیستەم و رێسای ریکخراو کراوە بۆ رەفتار و دەستەڵات، بەوپێیەی فەیلەسوفە یۆنانییە کۆنەکان پرسی کۆنتڕۆڵی کۆمەڵایەتییان خستۆتەڕوو، بەڵام چەمکی تریان بەکارهێناوە لەوانە: یاسا، ئایین، عورف و ئەخڵاق. جگەلەوەی کە یەکەم پێشرەوی بەکارهێنەرانی چەمکی کۆنتڕۆڵی کۆمەڵایەتی بە مانا روون و دیاریکراوەکەی نووسەری تونسی **(عەبدولرەحمان بن محمد ئیبن خەلدون ئەبوزید ١٣٣٢\_ ١٤٠٦**)ە، کە لە کتێبی (المقدمة)دا نووسیویەتی: [ کۆبوونەوە و ژیانی بە کۆمەڵ بۆ مرۆڤ گرنگە و لەو کۆبوونەوەیەدا فەرمانڕەوایەک پێویستە کە مرۆڤەکان بۆی دەگەڕێنەوە، لە فەرمانڕەوایەتیکردنیان یان پشت بە شەرع دەبەستیت کە لە لایەن خوداوە بۆیان دابەزیوە و پێویستە لەسەریان پێوەی پابەند بن و بڕوایان بە سزا و پاداشتەکانی هەبێت، یانیش پشت بە سیاسەتی عەقڵی دەبەستێت......] هەروەها وایبینیوە کە مرۆڤ پێویستی بە دەستەڵاتێک هەیە بۆ رێکخستنی رەفتارە کۆمەڵایەتییەکانی، ئاوەدانکردنەوەی شار پێویستی بە دەستتێوەردانی پادشا و فەرمانڕەواکان هەیە لە پێناوی پاراستنی کاروبارەکان، ئەو ئامرازە ریکخەرەی کە ئەم مەبەستە دەهێنێتەدی لەمانەدا خۆی دەبینێتەوە: ئایین، یاسا، ئادابی گشتی، عورف، داب و نەریت و... .

سەرچاوەکان ئاماژە بۆ ئەوەدەکەن کە **هێربێرت سپنسەر (١٨٢٠\_ ١٩٠٣)** یەکەم کەس بووە لە کتێبی (بنەماکانی کۆمەڵناسی) زەبتی کۆمەڵایەتی بەکارهێناوە بەڵام هیچ دەلالەتێکی تایبەتی پێنەداوە لە بەکارهێنانیدا.

تیگەیشتنی **دورکهایم (١٨٥٨\_١٩١٧)** کۆمەڵناسی فەرەنسیبۆ ئەم زاراوەیە بوو بەهۆکاری دەرکەوتنی تیۆرەکەی دەربارەی (ئەنۆمی\_ سلوک لامعیاری) و لادانی کۆمەڵایەتی، پێیوایە کۆنترۆل هەر هۆکارێکە دەست لە رەفتاری تاک وەردەدات و دەبێتە هۆکارێکی زابت، کۆنترۆل پەیوەست نییە بە خودی تاک بەتەنها، بەلکو بەشێکە لە هەلوێستی گشتی کە کارەکەی تێدا روودەدات. (دۆرکهایم) بابەتی کۆنترۆل بە کۆ ویژدان (الضمير او الوجدان الجمعي) دەبەستێتەوە کە مەبەستی لێی ئەو کۆمەڵە بیروباوەڕ و سۆزە هاوبەشەیە کە ژمارەیەک لەو تاکانەی وابەستەن بە گرووپێکی دیاریکراوەوە هەڵیانگرتوون. لە کتێبەکەیدا (دابەشکردنی کاری کۆمەڵایەتی) دەڵێت{ هەموو کۆمەڵگەیەک ئەقڵیەتێکی دەستەجەمعی هەیە کە دەتوانێت شێوەیەکی دیاریکراو بە داب و نەریت و پێوەرەکانی تاک ببەخشێت، تاکەکەسیش هەرچەند بەهێز یان زیرەک بێت ناتوانیت کار لەم عەقڵیەتە بکات}. ئەم زاراوەیە نەوەیەک بە نەوەیەکی تر دەبەستێتەوە و لە رێگای گواستنەوە وە پارێزگاری لە داب و سۆز و بەهاکان دەکات.

لەو زانایانەی کە بەشداربووە لە دراسەکردنی پرۆسەی زەبتی کۆمەڵایەتی و کۆمەڵناسی یاسایی، (**مۆنتسکیۆ**)یە، لە کتیبی (روح الشرائع ) کە تیایدا ئاماژەی بەوەکردووە کە هەموو کۆمەلگەیەک یاسای خۆی هەیە، کە دەگونجێت لەگەل ژینگە سروشتی و کۆمەڵایەتییەکەی. واتە جەخت دەکاتەوە لە پەیوەندی نیوان یاسا، زەبت، دیاردە کۆمەڵایەتییەکان و سیستەم. لەم پەیوەندییەدا روحییەتی گشتی سەرهەڵدەدات، کە کار لە رەفتاری کۆمەڵایەتی و زەبتکردنی هەڵسوکەوت دەکات هەروەها کاریگەری لە دامەزراوە و ریکخراوە کۆمەڵایەتی و یاساییەکان دەکات.

گرنگیدانی کۆمەڵناسی بە دیراسەکردنی کۆنترۆلی کۆمەڵایەتی زیاتربوو کاتێک زانای ئەمریکی **ئیدوارد رۆوس** **(١٨٦٦\_ ١٩٥١)** هەندێک زنجیرەی توێژینەوەی بەناونیشانی (کۆنترۆلی کۆمەڵایەتی) لە گۆڤاری (کۆمەڵناسی ئەمریکی) بلاوکردەوە و دواتر لە کتێبێکدا بە ناونیشانی (الضبط الاجتماعي و دراسة لاسس النظام الاجتماعي العام) لە ساڵی ١٩٠١ بلاوکردەوە کە گوزارشتی لێکردووە بەوەی کۆنترۆلێکی کۆمەڵایەتی مەبەستدار و ئامانجدارە. دواتر گرنگیدان بەم بابەتە زیاتربوو کۆمەلەی ئەمریکی بۆ کۆمەڵناسی دەورەیەکی تایبەتی لەساڵی ١٩١٧ بەست بۆ توێژینەوەی بابەتی کۆنترۆلی کۆمەڵایەتی، لەم مێژووەوە ئەم بابەتە بوو بەیەکێک لە بابەتە سەرەکییەکانی کۆمەڵناسی.

**هاوارد بیکەر (١٩٢٥\_ ٢٠١٤-)** پارێزەر و دپلۆماتکاری ئەمریکی لە پەرەسەندنی ئەم زاراوەیەدا بەشداربووە لە رێگای تیۆرەکەی دەربارەی (ناولێنانی لادەرانە) کە تیایدا تەئکید دەکاتەسەر پەیوەندی نێوان زەبت و لادان، پێی وایە ناونانی هەر رەفتارێک بە رەفتاری لادەرانە پەیوەستە بە پەرچەکرداری کۆمەڵگە بەرامبەر بەو رەفتارە، ئەم دەستی بە لێکۆلینەوەی تیۆرەکەی کرد لە رێگای دوو پرسیار:

١\_ تێگەیشتن و تێروانینی ئەندامانی کۆمەڵگە چییە دەربارەی لادان و چۆن دیاریدەکەن؟

٢\_ ئەو جۆرە رەفتار و تایبەتمەندییە کەسییانە چین کە تاکەکانی کۆمەڵگە وەک جۆر و تایبەتمەندییەکانی لادان لێی دەروانن؟

لە وەلامی ئەم دوو پرسیارەوە گەیشت بەو ئەنجامەی کە کۆمەڵگە جۆری رەفتاری لادەرانە دیاریدەکات لە رێگای دیاریکردنی رێسای دیاریکراو کە پێشێلکردنی دەبێتە لادان.

ئەم زاراوەیە لە هەشتاکانی سەدەی بیست بەرەو پێشەوەچوو بوو بە یەکێک لە زاراوەکانی کۆمەڵناسی کە زۆرترین تەوەر و مشتومری لەخۆگرت، لەم قۆناغەدا زاراوەی زەبت بەستراوە بە تیۆرەکانی دەوڵەت. زاراوەی زەبتی کۆمەڵایەتی لە سایەی دەوڵەتی نوێدا زیاتر تەرکیز دەکاتە سەر لایەنە رەسمییەکەی تا ئەو ئاستەی کە (**دۆناڵد بلاک** -١٩٤١\_.....) کۆمەلناسی ئەمریکی ناوی ناوە حکومەتی کۆنترۆڵی کۆمەڵایەتی (حكومة الضبط الاجتماعي). یەکگرتووی و یەکانگیری کۆمەڵگە و سیستمەکەی لە رێگای هێز و کارایی زەبتی کۆمەڵایەتی دەبێت.

لە ساڵانی نەوەدەکانی سەدەی رابردووەوە ئەم زاراوەیە بە رەسمی گرنگی پێدرا بەتایبەتی کاتێک پەیوەستکرا بە چەمکی دەوڵەت. (**داریو میلۆسی**) ساڵی ١٩٩٠ کتێبی (دولة الضبط الاجتماعي) لەسەر بنەمای ئەو فیکرەیە دانا کە زەبت ئامرازی هێنانەدی هێز و سەروەرییە لە رێگای فراوانکردنی دەزگای زەبتی کۆمەڵایەتی رەسمی. لە نەوەدەکان کە قۆناغی گونجاندنی سیستەمی سەرمایەداری جیهانی بوو لەپاڵ پەرەسەندنی تەکنۆلۆژیا و پەیوەندییەکان و جیهانگیری، ئەمانە بوونە هۆکاری وەرچەرخان لە بابەتەکانی تیۆرە کۆمەڵایەتییەکان، لەم نێوەندەدا بابەتی زەبتی کۆمەڵایەتی لە قۆناغی دابەزین و سستی دایە، بەهۆی هاتنەناوەوەی تەکنۆلۆژیا لە ژیانی خەڵک و گۆڕانی شێوازی ژیانیان و پەیدابوونی توخمی کولتووری نوێ و تیۆرەکانی فرەکولتووری و هەژموونی جیهانگیری و تد..... . لەم بارودۆخەدا پێویستی دەوڵەت کۆمەڵگەکان بە میکانیزمە رەسمییەکانی زەبتی کۆمەڵایەتی زیاتر دەبێت.

**تەوەری سێیەم/ جۆرە سەرەکییەکانی کۆنتڕۆڵی کۆمەڵایەتی**

کۆمەڵناسان ئەم شێوە و جۆرە سەرەکییانە بۆ کۆنتڕۆڵی کۆمەڵایەتی دیاریدەکەن:

1. **کۆنترۆڵی کۆمەڵایەتی نافەرمی:** ئەم جۆرە کۆنترۆلانە لە رێگای پابەندبوون بە پێوەرە کۆمەڵایەتییەکان و بەهاکانن دەبێت کە بەهۆی پڕۆسەی پیگەیاندنی کۆمەڵایەتی تاکەکان پێی ئاشنادەبن بە شیوەی تلقائی. بۆنموونە: گواستنەوەی هەواڵ، قسە و باس(اقوال و الاحاديث)، بڵاوبوونەوەی دەنگگۆ(انتشار الشائعة)، هەرەشەکردن بە بێبەشکردن (تهديد بالحرمان) و حاشالێکردن. ئەم جۆرە کۆنترۆلە عادەتەن لە نێو گرووپە سەرەتاییەکان هەیە وەک گرووپی برادەران و خێزانەکان.
2. **کۆنترۆڵی کۆمەلایەتی فەرمی:**. ئەو جۆرە کۆنترۆلانەن کە لە نێو سییتمەکانی وەکو خێزان، ئابووری، پەروەردەیی.... دروستدەبن و پرۆسەی پێگەیاندنی کۆمەڵایەتی رۆلی تێدادەبینن. پابەندبوون بە رێسا رەفتارییەکانی هەریەک لەم سیستەمانە هۆکارێکە بۆ کۆنترۆلی کۆمەڵایەتی، بۆنموونە پابەندبوونی کریکارێک بە ریسا رەفتارییەکانی ئەو کارگەیەی کاری تیدا دەکات یان پابەندنەبوون و دەرچوون لێی.
3. **کۆنترۆڵی ناوخۆیی (لاشعوری):** ئەو جۆرەیە کە لە ناخی مرۆڤدا سەرچاوە دەگرێت وەک بەها، داب و نەریت، پێوەرە ئەخڵاقییەکان، ئاراستەکان. واتە زەبتی داخلی بریتیە لە ویژدان کە لە نێوخۆی هەر مرۆڤێکدا هەیە کە کۆمەڵگە لە ناخی تاکدا دروستی کردووە. کاتیک زەبتی ناوخۆیی روودەدات کە تاکەکان پێوەرەکانی گرووپەکەیان پەسنددەکەن بەوەی هاوشێوەی بەشیکە لە ویژدانە کۆمەڵایەتییەکانیان و بەشیکە لە شوناسیان کە پرۆسەی پێگەیاندنی خێزانی لە قوناغەکانی سەرەتای تەمەنیان لە ناخیاندا دەیچێنیت تا ببن بەو تاکەی هەتا ئەگەر بە تەنهاش بن و چاوی کەسیان بەسەرەوە نەبێت ، ئەوە بەم پێوەرانە هەڵسوکەوت بکەن و پێوەی پابەند بن. ئەم جۆرە زەبتە لە ناخ و دەروونی مرۆڤ ئارەزوومەندانە دروستدەبێت نەک بەهۆی ترس لە دەستەڵات یان یاسایەکی کۆمەڵایەتی، دەبێتە بەشێکی جیانەکراوە لە کەسایەتی و هۆکارەکانی دین و داب و نەریت و عورف و بەها و ریسا رەفتارییەکان لە خێزان و رێساکانی مامەلەکردن لە نێو کۆمەڵگەدا تەحەکومی پێوەدەکەن.
4. **کۆنترۆلی دەرەکی:** بریتییە لە سزا دەرەکییەکان کە حکومەت فەرزی دەکاتبۆ رێگریکردن لە روودانی گێرەشیوینی یان نەشازی لە کۆمەڵگەدا. (دۆرکهاییم) ئەم جۆرە کۆنترۆڵە بە رێکخستن ناودەبات.
5. **کۆنترۆڵی کۆمەڵایەتی ئیجابی:** ئەم جۆرە کۆنترۆلە پشتدەبەستێت بە پاڵنەری ئیجابیەتی تاک بەرەو هاوشیوەیی، بۆنموونە: ستایش و پێداگوتن یان پێداهەلدان (مەدح و سناء) و رەزامەندی جەمعی و تەقدیری ماددی کە وا لە تاکەکان دەکات پابەند بن.
6. **کۆنترۆڵی کۆمەلایەتی سلبی:** ئەم جۆرەیان ئەو شیوازە سلبییانە دەگریتەوە کە گرووپ بەکاری دینیت وەک ناچارکردن، هەرەشە و سزا کە وا لە تاک دەکەن سووربێت لەسەر سەرپێچی نەکردنی سیستەم و بەهاکانی کۆمەڵگە.

**تەوەری چوارەم/ ئامانجەکانی کۆنتڕۆڵی کۆمەڵایەتی**

1. کاردەکات لەسەر پتەوکردنی هەستکردنی تاکەکان بە یەکسانی و دادپەروەری لە ریگای هاوشێوەبوونیان لەگەڵ بەها و پێوەرە کۆمەڵگەییەکان، بەم پییەش وابەستەبوونێکی هاوبەش کۆیاندەکاتەوە.
2. بەشداردەبیت لە تێکەڵکردنی تاک بە کۆمەڵگاکەی و دەیکات بە مرۆڤێکی کۆمەڵایەتی، بە رۆڵی خۆی خەسڵەتی خۆپەرستی لە لای تاکەکە ووندەکات لە هەمان کاتدا حەزی بەشداری کۆمەڵایەتی لە لای پەرەپێدەدات.
3. پارێزگاری دەکات لەسەر بەرزترین ئاست لە پلەی هاوکاریی کۆمەڵایەتی لە چوارچێوەی یەک رێکخستنی کۆمەڵایەتی وەک هەوڵێک بۆ دەستەبەرکردنی مانەوەی بە بەردەوامی.
4. پەرە بە توندوتۆڵی کۆمەڵایەتی دەدات لە نێوان تاکەکانی یەک کۆمەڵگە و هەوڵدەدات بەپێی توانا بۆ بەردەوامی مانەوەی.
5. ئاستێک لە ئاسایشی کۆمەڵایەتی بەدی دێنیت بە پالپشتیکردنی رۆڵی هەموو تاکەکان لەسەر تەواوترین شێوەی کۆنترۆل لە نێو کۆمەڵگاکەی.
6. وابەستەیی بەردەوام لە نێوان تاکەکانی کۆمەڵگەدا دەچێنیت.

کۆمەلێک ئامانجی خۆپارێزی هەیە کە وا لە زەبتی کۆمەڵایەتی دەکات ببێت بە زەبتێکی بونیادنەر بە تەواوەتی لە جێبەجێکردنی وەزیفەکانی لە رێگای سیستەم و رێکخستنەکانی هەرچەندی بارودۆخی دودڵی و رارایش هەبێت، بە واتایەکی تر وەستان بەرامبەر هەر سلبیاتێک کە کۆمەڵگە بە ناپێوەری و لارێدا بگەیەنێت، کە ئەمانەن:

1. **ئامانجی کولتووری**: واتە یەکەمین شت کە بە زەرورەت لەبەرچاوبگیرێت پاڵپشتیکردنی بەها هەبووەکان و چاکسازیکردنی هەر لادانێکە کە دوچاری بۆتەوە لە لایەن کۆمەڵگەوە. ئەم پاڵپشتییە پێویستە بە شێوەیەک رووبدات تاوەکو لە بیر و خەیالی ئەندامانی کۆمەڵگەدا جێگیرببێت، بەوپێیەی بەکاردەهێندرێت لە پرۆسەی پەروەردە و پێگەیاندنی نەوەکان دوابەدوای یەک کە پێویستە پابەندی بەهاکانی کۆمەڵگە ببن بەرامبەر هەر دەرچونێک کە دوچاری کۆمەڵگە دەبێتەوە وەک گشت.
2. **ئامانجی پەروەردەیی**: لە نموونەی ئیندیماجکردنی پێوەرە کۆمەڵایەتییەکان لە رێگای پێگەیاندنی کۆمەڵایەتییەوە دەردەکەوێت. لەم بوارەدا خێزان بە رۆلێکی سەرەکی هەڵدەستێت هەروەها قوتابخانە لەگەلیدا بەشداردەبێت کە پاڵپشتی بۆچوونەکانی خێزان دەکات لەپێناو گەیشتن بەو ئیندماجە.
3. **ئامانجی ئەمنی**: لەم ئامانجەدا زەبتی کۆمەڵایەتی هەولدەدات بۆ پروپاگەندە و ئیشاعەی بارودۆخی ئاسایش و ئارامی لە تەواوی کۆمەڵگەدا، تاوەکو هەر ئەندامێک لە ئەندامەکانی کۆمەڵگە تێرکردنی پێداویستییە گشتییەکانیان یان بەشییەکانیان بهێننەدی، لەگەل خۆشگوزەرانی و بەختەوەری و ئارەزووەکانیان بە بەردەوامی و تاهەتایی. ئارامی و ئاسایش بە هێزی ماددی دیاریکراو دێتەدی، هەروەها بە هێزی مەعنەوی کاریگەر دێتەدی کە تیایدا ئامرازەکانی ئاسایش شانبەشانی ئاراستەکار یان رابەرێک بەبێ هیچ کەموکورتییەک لەگەل بارودۆخی لەبەرچاوگرتنی ئەو کەسانەی کێشەیان هەیە. هەروەک زانراوە واباشترە لەرووی ئەمنییەوە ئەو جۆرە کەسانە دووربخرێنەوە تاوەکو کاریگەری لەسەر بارودۆخی ئارامی و جێگیری دروست نەکەن، ئەمانە ناسراو و دیارنین، ئامرازەکانی ئەمن نایانشارنەوە، بەلکو تا ئەو کاتەی رەفتاریان چاکدەکەنەوە یان دامەزراوەی تر هەڵدەستن بە تەوجیهکردن و ئیسلاحکردنیان.
4. **ئامانجی تەنزیمی**: لەو شێوەیەیە کە دەبێتە هۆی ئەوەی هەموو ئەندامانی کۆمەڵگە ئەرکەکانی خۆیان جێبەجێدەکەن بە رەزامەندییەکی تەواو لە کاتێکدا کە بگەن بە تەواوی مافەکانیان بەبێ زیادە یان کەموکورتی، لێرەدا کارەکە پێویستی بە لە ناوبردنی هەر کەمتەرخەمییەک هەیە لەگەڵ زەبتکردنی هەر تاکێک لە تاکەکانی کۆمەڵگە دەربارەی ئەو رۆلەی کە پێیسپێردراوە. ئامانجی تەنزیمی زۆربەی کات لە رێگای زەبتی رەسمییەوە دەبێت، بەڵام پێویستیشە لایەنی نارەسمی لەوەدا فەرامۆش نەکەین.
5. **ئامانجی ئیعلامی**: ئامانجی کاریگەری و کاردانەوەی ئیجابییە لە نێوان پەیامبەر و وەرگر، لەگەل دوورکەوتنەوە لە هەوڵی بلاوبوونەوەی ئیعلامی نەگونجاو لەگەل بەها و پێوەرەکانی کۆمەڵگە، لەم گۆشەنیگایەوە دانانی هەرسێ رەهەندی کاریگەری ئیعلامی کە بریتین لە: روونکردنەوە (التوضيح)، دووبارە رێکخستنەوە (اعادة التنظيم) و زیادەخستنەسەر (الاضافة) ئەو سێ موحەدیداتە تواناسازی دەداتە زەبتی کۆمەڵایەتی بۆ هێنانەدی ئامانجە ئیعلامییەکەی.

**تەوەری پێنجەم/ گرنگی کۆنتڕۆڵی کۆمەڵایەتی**

کۆنتڕۆلی کۆمەڵایەتی کاریگەرییەکی باڵا لە کۆمەڵگەدا جێدێڵێت، لەبەرئەوە گرنگییەکی زۆری هەیە کە بریتین لە:

1. کۆنترۆڵی کۆمەڵایەتی هاوسەنگی و جێگیری بۆ کۆمەڵگەکان بەدی دێنن.
2. پەیوەندی نێوان تاکەکان و مامەڵەی نێوانیان رێکدەخات، دەبێتە ئامرازێکی نموونەیی بۆ جێبەجێکردنی سیستەم و کۆتایی هێنان بە گێرەشێوێنی.
3. یارمەتی سیستەم و یاساکان دەدات لە جێبەجیکردنی چاودێری و فەرزکردنی لەسەر کۆمەڵگەکان هەروەها فەرزکردنی کۆنتڕۆڵ لەسەر هەڵسوکەوت و رەفتارەکانی تاکەکانی کۆمەڵگە لە ریگای پێگەیاندنی کۆمەڵایەتییەوە.
4. کۆنترۆڵی کۆمەڵایەتی تیشک دەخاتەسەر سزادانی ئەو کەسانەی کە سەرپێچی یاساکان و زوابتە کۆمەڵایەتییەکان دەکەن.
5. کۆنتڕۆڵ دەخاتەسەر ئەو کاروبارانەی کە ناکۆکییان لەسەرە لە کۆمەڵگەدا و دادپەروەری لە نێوانیان بەدی دێنێت.

**تەوەری شەشەم/ ئامرازەکانی کۆنتڕۆڵی کۆمەڵایەتی**

بەو رێگایانە دەگوترێت کە کۆنترۆڵی خۆی فەرزدەکاتە سەر هەڵسوکەوتەکانی تاک، رۆڵێکی گرنگ دەبینیت لە کاریگەری خستنەسەر ژیانی بە فەرزکردنی هێزی بەسەریدا لە ملکەچپێکردنی بۆ فەرمان و پێوەرەکانی کۆمەڵگە. هەر کۆمەڵگەیەک ئامرازی تایبەت بەخۆی هەیە بۆ رێکردنی ژیانی تاکەکانی، ئەوەی حوکم بەسەر ئەو ئامرازانەدا دەکات مامەڵەکردن و رەفتارەکانن وەک هەوڵیک بۆ هێنانەدی کۆنتڕۆڵی کۆمەڵایەتی کە بەم شێوەیەی خوارەوەیە:

**یەکەم: عورف *Custom***

عورفەکان کۆمەڵێک نموونەی ئەخڵاقین، پیویستە لەسەر تاکەکانی کۆمەڵگە پێوەی پابەند بن، چونکە گرنگییەکی کۆمەڵایەتی و گشتییان هەیە، بەڕادەیەک بە دەرچوون لێیان بۆی هەیە تاک دوچاری سزاببێتەوە، ئەم سزایەش داب و نەریت و رای گشتی دروستی دەکەن. بەگشتی عورف بنەمایەکی داڕێژراوی عەقڵیەتی سەرەتاییە، کۆمەڵگە لەسەری رازیبووە و دانیپێداناوە و لە ژیانی کۆمەڵایەتیدا جیگای یاسای گشتی گرتۆتەوە. بەشیک لە رەفتارەکانی مرۆڤ بەپیی ئەم عورفانە بەڕیوەدەچن، لە ناوەڕۆکی عورفدا بیرکردنەوە و جوڵانەوەکانی مرۆڤ لە رووی کات و شوێنەوە دیاریکراوە. بەگشتی عورفەکان بۆ پارێزگاریکردن لە مانەوەی شێوەی باوی سیستەمە کۆمەڵایەتییەکان رۆڵی پڕ بایەخ دەگێڕن، هەر بۆیەشە درەنگ گۆڕانیان بەسەردادێت. (مالینۆفسکی) پێی وایە عورف رۆتینێکی هەقیقییە لە ژیانی مرۆڤدا و لەگەڵ ئەخڵاقدا تێکەڵ دەبیت و کارلێک دەکات، بۆیە کۆمەڵیک دیاردەی کۆمەڵایەتی ئاڵۆز پێکدێنن کە زەحمەتە زانایان لە دەرەوە لێیان تێبگەن.

بۆنموونە: رێورەسمی مردوو ناشتن، عورفێکە مرۆڤایەتی بەپیی بیروبۆچوون و باوەڕی ئایینی پەیڕەوی دەکەن، بە لەبەرچاوگرتنی جیاوازییەکانی ئەنجامدانی ئەم رێورەسمە، بەلام دواجار هەر یەک جۆر عورفە لە هەموو کۆمەلگە و ئایینە جیاوازەکان و ناگۆڕێت یان زۆر درەنگ گۆڕانی بەسەردا دێت( بەنموونە: جولەکەکان بە شێوازی دانیشتن مردوویان ناشتووە لە کۆندا، هیندییە کۆنەکان دەیسووتینن کە سەردەمانێک لە نێو نەتەوەی تریش عورف بووە). لە بەرامبەر ئەم عورفەدا داب و نەریتیک هەیە کە بریتییە لە رێورەسمی بەڕێوەبردنی پرسەی مردوو، ئەمەش بە جیاوازی بیروباوەڕی کۆمەڵگە و ئایینەکانیان و شێوەی ژیانیان جیاوازە و لە قۆناغێکی زەمەنی بۆ قۆناغێکی تر دەگۆڕێت سەبارەت بە چونییەتی بەڕێوەچوونی رێورەسمەکە. تەنانەت رەنگی جلوبەرگ لە پرسەدا نەریتە و لە هەندێک کۆمەڵگە سپی و لە هەندیکی تریان رەش بەکاردێت، سەرەڕای ئەو گۆڕانکارییانەی کە ئێستا روویانداوە کە جگە لە رەنگی رەش رەنگە تاریکەکانی تریش بەکاردێن، کە ئیعتیبارێکی کۆمەڵایەتییان هەیە لە تیڕوانینی کۆمەڵگەدا.

کەواتە عورف بریتییە لەو رێگا و شێوازانەی کە کۆمەڵگەکان دەیگرنەبەر بۆ ریکخستنی ژیانیان، بەپێی هەندێک رێسای سەرەکی کە هەڵسوکەوتەکانی پێ بەراوورد دەکرێت، بە مەبەستی بڕیاردان لەسەر ئاستی پابەندبوون پێی یان دەرچوون لێی. لەگەڵ پێشکەوتنی کۆمەڵگەکان بەردەوام دەبن و تەواوی کۆمەڵگە بەبێ ویست بەردەوام دەبن لەسەری و دەبنە سەرچاوەی جێگیری و بەردەوامی و پشتپێبەستنی وەک پێوەرێکی کۆمەڵایەتی. رۆلیکی گرنگ دەگێرن لە دیاریکردنی ئەو کردەوانەی کە دەبیت ئەنجامبدرین و ئەو هەڵسوکەوتانەشی کە قەدەغەکراون.

عورفەکان جۆرێکن لە دەسەلاتەکانی کۆمەڵگە و بیروباوەرەکانی نێوان خەلک دەگرێتەوە کە دروست دەبێت. هێزی عورف پشت بە هێزی بیروباوەرەکان دەبەستێت کە تاکەکان ناتوانن لێی دەرچن، مەگەر لە سنوورێکی زۆر بەرتەسکدا، لە بەرامبەر ئەم دەرچوونەدا گرووپ بە پەرچەکردارێکی گونجاو بەقەد دەرچوونەکە وەلامدانەوەیان دەبێت. بەگشتی عورف گرنگترین سەرچاوەی یاسادانانە، ئەگەر لە تشریع و یاسادا بنەمایەک بۆ پرس و بابەتێکی دیاریکراودا نەبێت، ئەوە بۆ عورف دەگەرێنەوە. کەواتە ئامرازێکی گرنگە بۆ کۆنترۆلی کۆمەڵایەتی و رێکخستنی مرۆیی هەروەها نەریتەکانی کۆمەڵگە پتەودەکات. هەندێک جار دەگوترێت عورف یاسایەکی نەنووسراوە، بەڵام ئەم پێناسەکردنە بۆ عورف رەنگە زۆر گونجاو نەبێت، بەهۆی بوونی سەرچاوەی تری نەنووسراو کە رۆلێ گرنگ دەبینن لە کۆنترۆلی کۆمەڵایەتیدا، وەک: نەریت، پەند و بەهاکان. بۆیە جیاکردنەوەی عورف لە سەرچاوەکانی تر پێویستی بە پێناسەکردنێکی وردتر هەیە. لەگەڵ ئەوانەدا تەنها بە عورف دەگوترێت یاسای نەنوسراو، چونکە عورف هێز و پابەندییەکی یاسایی هەیە، لە کۆمەڵگا سەرەتاییەکاندا جێگای یاسای گرتۆتەوە. عورفەکان گشتگیرن و سزای کۆمەڵایەتی لەخۆدەگرن کە بە بەراوورد لەگەڵ داب و نەریتەکان سزای عورفەکان قورسترن.

**دووەم: داب و نەریت** ***Traditions***

هەندێکجار کۆمەڵناسەکان جیاوازی لە نێوان داب و نەریتدا دەکەن، بەو پێیەی کە دابەکان (العادة) پەیوەستن بە رەفتاری تایبەت (تاک) دابی کۆمەڵایەتی پشت بە هێزەکەی دەبەستێت وەک میکانیزمێکی کۆنترۆلی کۆمەڵایەتی کە لە سزا کۆمەڵایەتییەکان بەکاردێت، لە هەر کاتێکدا سەرپێچی دابەکە بکرێت. بۆنموونە: دەگوترێت کەسەکە عادەتێکی خراپی هەیە. لە کاتێکدا نەریتەکان پەیوەستن بە رەفتاری کۆمەڵگە وەک گشت، بەهەمان شێوەی داب، نەریتیش پشت بە هێزەکەی دەبەستێت وەک میکانیزمێکی کۆنترۆلی کۆمەڵایەتی هەروەها تدخل لە تەواوی مومارەساتی ژیانی رۆژانەی تاک دەکەن، ئەم تدخلە بوون و هێزەکەی پەرەپێدەدات و پال بە تاکەکانەوە دەنێت بۆ پابەندبوون پێی. شعائر و تقوسەکان بە گرنگترین شێوازی پالپشت دادەنرێن بۆ نەریتەکان، چونکە کۆمەلێک ئیجرائات دەگرێتەوە کە لە شێوەی مومارەسەکردنێکی رێکخراو روودەدەن لە کات و شوێنی دیاریکراودا. بۆنموونە تقوسەکانی پەیوەست بە نەریتی دینی یان زواج، بۆیە نەریتەکان بە ئامرازێکی تەنزیمی بۆ زەبتی کۆمەڵایەتی دادەندرین، چونکە جۆرێک لە گونجان و سازان لە نێوان تاکەکانی گرووپ دروستدەکەن و کار لەسەر جێگیری گرووپ دەکەن. داب و نەریتەکان بریتین لە کۆمەلیک هەڵسوکەوت و دیاردەی کۆمەڵگەیی و یەکیکن لە پیویستییە کۆمەڵگەییەکان کە تاکەکان دەیگرنەبەر و پیی هەڵدەستن لە هەڵوێستە دیاریکراوەکاندا و بەردەوامیش دووبارە دەبنەوە. داب و نەریتەکان لە غەریزەی کۆمەڵایەتی تاکەکانەوە سەرچاوە دەگرن، نەک لە لایەن سەرچاوەیەکی حکومییەوە دەرچووبن. یەکیکن لە توخمە سەرەکییەکانی کولتوور، نەوە دوای نەوە ماونەتەوە و بە پیرۆزکراون، چەندی کۆمەڵگە بچووک و سەرەتایی بێت داب و نەریتەکان زیاتر تیایدا باڵادەست دەبن وەک ئامرازیک بۆ بڕیاردان لەسەر رەفتاری تاکەکان، پێچەوانەی ئەمەش راستە. هەندیک جار داب و نەریتەکان کاریگەرییان لەسەر چارەنووس و ئاییندەی ژیانی تاکەکان هەیە (بە نموونە: داب و نەریتەکانی شیوازی ژن خواستن و هاوسەرگیری). داب و نەریتەکان شیوەیەک لە وێناکردن لە دید و هزری تاک دروستدەکات کە دواجار شێوازی ژیانی ئاراستە دەکات بەو شیوەیەی کە داب و نەریتەکە دەیخوازێت، بۆیە هەندیک جار ئەگەر گۆڕانێکیش رووبدات لە ژیانی تاکەکاندا دەبینین ناتوانێت بە تەواوی لە کاریگەریییەکانی داب و نەریتی ژیانی، خۆی دەرباز بکات ( بۆ نموونە: ئەو کەسانەی کۆچ دەکەن بۆ وڵاتیکی تر و لە نێو کولتوورێکی تردا دەژین).

لەبەرئەوەی هەر داب و نەریتێک لە سەردەمی دەرکەوتنی خۆیدا پیویستییەکی کۆمەڵگە بووە، کە بە گۆڕانی کۆمەڵگە بۆی هەیە ئەم پیویستییە لەدەستبدات و هەمان گرنگی لە ژیانی تاکەکانی ئێستادا نەبیت وەک ئەوەی کە لە ژیانی پێشوودا هەیبووە، کەچی درەنگ دەگۆریت و بە ئاسانی جێگرەوە نوێکان ناتوانن جێگای داب و نەریتە کۆنەکان بگرنەوە، بە چاوپۆشین لەوەی کە بە بەراووردکردنی بە عورفەکان زووتر دەگۆڕێن و زوتریش دروستدەبن. خاڵیکی پۆزەتیڤ و گرنگ لە داب و نەریتەکان ئەوەیە کە مرۆڤ لە تەنهایی و بێ ئومێدی و بە پەراوێزکردن دەپاریزێت، چونکە هۆکارێکە بۆ دروستکردنی ژیانی بە کۆمەڵ و ئینتیمای کۆمەڵگەیی، ژیانی بە کۆمەڵ چارەسەری زۆر گرفتی دەروونی دەکات، چونکە بە نرخترین بەهای ژیانی کۆمەڵگەیی لەوەدایە کە رێگە بە بوونی هیچ جۆرە بۆشاییەک نادات.

بە جیاوازی کولتوورەکان داب و نەریتەکانیش جیاوازن، دەکریت لێکچوون یان نزیکی لە نێوان نەریتی کولتوورە جیاوازەکان بدۆزینەوە، بەلام ئاسان نییە یەک جۆر داب و نەریت لە نێو دوو کولتووری جیاوازدا ببینین، تەنانەت رەوشی نەتەوەیی و ئایینی کۆمەڵگەش رۆڵیان لە داڕشتنی جۆری داب و نەریتەکان هەیە. هەندێک جار کۆمەڵگە زۆر پەیوەستی داب و نەریتیەکانیتی، ئەمە وادەکات ئەو کەسانەی رەفتار و بیر و نەریتی نوێ دێننە ناوەوە بە ئاسانی جێگایان نەبێتەوە و بە نامۆ و لادەر سەیربکرێن و دژایەتی بکرێن. بەگشتی پەیوەستبوون بە داب و نەریتەکان کۆنترۆلی رەفتاری تاکەکان دەکەن، بەتایبەتی ئەوانەی بۆ پتەوکردنی ژیانی کۆمەڵایەتی پێویستن.

**داب و نەریتەکان بە ژمارەیەک جیاکەرەوە جیادەکرێنەوە بەوەی کە**:

١\_ لەخۆوەیە (التلقائية) واتە تاکەکان بە نائاگایی و بێ مەبەست ئەنجامی دەدەن وەک ئەوەی پێویستییەکە و دەبێت ئەنجامئ بدەن. واتە بنەماکەی هەولێکی هەرەمەکی و بێ پلانە لە پێناو تێرکردنی پێداویستییەکان.

٢\_ پابەندی و ناچارییە (الزامية و جبرية) تاکەکان پابەندن مومارەسەی بکەن لە کۆمەلگەدا، چونکە لەسەریان فەرزکراوە، چونکە لە دروستکراوی کۆمەڵگەیە. لە چوارچێوەی کولتوورێکی دیاریکراودا ناچارن پێوەی پابەندبن.

٣\_ فرەیی و رێژەیی (التنوع و النسبية) واتە جۆراوجۆری داب و نەریتەکان لە یەک کۆمەڵگەدا. ئاستی رێژەیی داب و نەریتەکان دەوەستێتەسەر ئەوەی کە تاکەکان هەرچەندە لەسەریان فەرزکراوە، بەڵام ئازادییەکی رێژەیشیان هەیە لەبارەی پابەندبوون پێی.

**تایبەتمەندی نەریتەکان**

* نەریتەکانبەمەبەست لە نەوەیەک بۆ نەوەیەکی تر دەگوازرێنەوە.
* هەستی ئاسایش و دڵنیایی دروست دەکات، بەوەی هەستکردن بە ئینتیما و پارێزگاریکردن لە شوناس لەخۆدەگرێت. هەستی مانەوەی شوناسی نەتەوەیی دەبەخشیت.
* بەوە جیادەکرێتەوە کە بە زەحمەت دەگۆڕێت، چونکە سەرچاوەکەی باب و باپیرانە.
* نەریتەکان بە نەریتی بەکۆمەڵی و رێسای رەفتاری رێکخراوەیی دادەندرێن.
* شێواز و رێگاکان بۆ خەڵک دەکێشن کە یارمەتییان دەدات لە گونجانیان لەگەل هەلوێستەکان.

**سێیەم: پێگەیاندنی کۆمەڵایەتی *Socialization***

پێگەیاندنی کۆمەڵایەتی یەکێکە لە پڕۆسە گرنگ و سەرەکییەکانی دروستکردنی کەسایەتی تاک، بە دریژایی تەمەنی مرۆڤ بەردەوام دەبیت، لە رێگای کۆمەڵیک ئامراز و کەناڵی دیاریکراو لەوانە: خیزان، گرووپی یاریکردن یان هاورێیان، گرووپی هاوڕێیان، قوتابخانە، دامەزراوە ئایینییەکان و ئامرازەکانی راگەیاندن و پەیوەندیکردن. هەریەک لەم ئامرازانە لە قۆناغە جیاوازەکانی تەمەنی تاکەکاندا، گەشە بە کەسایەتی دەدەن و فێری ئەوەیان دەکەن کە چی پێویستە لەسەریان ئەنجامی بدەن بەرامبەر بە ئەوانی تر و کۆمەڵگە بەگشتی، ئەمەش بە دیوێکی تردا، جۆرێکە لە کۆنترۆلکردنی رەفتارەکانی تاک لە چوارچێوەی ئەو بازنەیەی کە کۆمەڵگە پەسندی کردووە.

ئەم پڕۆسەیە تاک ئامادەدەکات بۆ رووبەڕووبوونەوەی ژیانی کۆمەڵایەتی لە دەرەوەی خێزان، ئاڕاستەی دەکات بەرەو شێوازی ژیان و هەڵسوکەوتکردن لەگەڵ ئەوانی تر.

کەواتە پێگەیاندنی کۆمەڵایەتی پرۆسەی وەرگرتنی کەلەپووری کولتووری و کۆمەلایەتییە لەریگای کارلێکی بەردەوامی نیوان تاک و ژینگەی چواردەوری. (گیدنز) پێناسەی دەکات بەوەی یەکەم ناوەند و کەنالی سەرەکییە کە تیایدا گواستنەوەی کولتووری روودەدات لە نیوان نەوەکان. کەواتە بونیادنانێکی تەدریجییە بۆ کەسایەتی کۆلتووری و کۆمەڵایەتی بۆ مرۆڤ. یەکەم کەس کە ئەم چەمکەی بەکارهێناوە (دورکهاییم)ە بەمانای پەروەردە کە پێناسەی کردووە بەوەی ئەو کارەیە کە نەوە پێگەیشتووەکان مومارەسەی دەکەن لەسەر نەوە بچووکەکان کە هێشتا پێنەگەیشتوون بۆ ژیانی کۆمەڵایەتی، بابەتی ئەم کارەش گەشەپێدانی ژمارەیەک ئامادەباشی جەستەیی، فکری و ئەخلاقییە لای مندال کە کۆمەڵگە بەگشتی و ئەو ناوەندە تایبەتییەی کە بۆی دەروات داوای لێدەکەن.

**چوارەم: یاسا *Law***

لە رووی زمانەوانییەوە پێناسەی یاسا کراوە بە رێگا یان پێوانە. کەواتە یاسای هەموو شتێک رێگا و پێوانەی خۆی هەیە. بەهەموو بنچینەیەک دەگوترێت کە لەسەر یەک ‌هێل دەرچووبیت کە ملکەچی سیستەمێکی جێگیر، نەگۆڕ و بەردەوام بێت. واتە حەتمییەتی روودانی کارێکی دیاریکراو، بارودۆخێکی دیاریکراوی خۆی هەیە، لە زانستی سروشتدا یاسای کێشکردنی زەوی و لە زانستی ئابووریدا یاسای خستنەڕوو و داواکردن هەیە. وەک چەمک یاسا بریتییە لە کۆمەڵێک رێسای گشتی ئیجباری کە لە ئیرادەی دەوڵەت دەردەچێت، رەفتاری ئەو کەسانە رێکدەخات کە ملکەچی ئەو دەوڵەتەن. پێویستییەکی گرنگی رێکخستنی ژیانی کۆمەڵایەتییە. پەیوەندییەکان، دەستەڵات و هێز لە نێوان تاکەکان دیاریدەکات. یاسا بە ئامرازە یەکەمینەکانی کۆنترۆڵی کۆمەڵایەتی دادەنرێت لە رووی توانای لەسەر کۆنترۆلکردن، کە ناکرێت لێی دەربچن، بە دەرچوون لێی، تاک دوچاری سزادەبێتەوە، بەپێی ماددە یاساییەکان کە لە لایەنی فەرمی-حکومییەوە دەردەچن. عادەتەن یاساکان سزا لەخۆدەگرن وەک هەوڵێک لە پێناو رەدعکردن و هێنانەدی دادپەروەری لە نێوان تاکەکانی یەک کۆمەڵگە.

یاسا و دامەزراوەکانی لە بەهێزترین و گرنگترین ئامرازەکانی کۆنترۆڵی کۆمەڵایەتی دادەندرێن. بە پێویستێتی ژیانی کۆمەڵایەتی دادەندرێت لەوەی کە هەیەتی لە خەسڵەتەکانی گشتگیری، پابەندی و سزادان، ئەمەش لە رێگای ئەرکە کۆمەڵایەتییەکانییەوە دەبێت کە زانا (**تیراشنسکی**) بۆ دوو کۆمەڵە دابەشیکردوون:

* **ئەرکی دابەشکاری**: لە رێگای ئەم ئەرکەوە یاسا لە ناوەرۆکدا هەڵدەستێت بە رێکخستنی ماف و ئازادییەکان، بیرۆکەی دابەشکاری لەوەوە سەرچاوەی گرتووە کە هەموو تاکێک دەزانیت چ مافێکی هەیە و چ ئەرکیکی لەسەرشانە، بەوەی ماف و ئەرکەکان بەهای کۆمەلایەتییان هەیە، لەبەرئەوە دابەشکردنیان بەرێگای یاسا واتە دابەشکردنی هەموو بەها کۆمەڵایەتییەکان، بە بەها ئابوورییەکانیش لەسەر ئەندامانی گرووپێک.
* **ئەرکی رێکخراوەیی**: ئەم ئەرکە بریار لەوە دەدات کە دابەشکردنی ماف و ئازادییەکان بە دادپەروەری و هاوسەنگی، پێویستی بە دەسەلاتێک یان هێزێک هەیە کە لە رێگایەوە ئەم دابەشکردنە فەرزبکرێت و پارێزگاری لێبکات. پاساوی بوونی حکومەت یان دەوڵەت و دەستەبەرکردنی رێکخستن، لە رێگای ئەو دەستە و دامەزراوانە دەبێت کە پەیوەستن بە جێبەجێکردنی یاسا.

یاسا وەک کۆنترۆلێکی کۆمەڵایەتی جۆرێکە لە فشار کە کۆمەڵگە لەسەر تاکەکانی مومارەسەی دەکات لە پێناو پارێزگاریکردن لەسەر جێگیری سیستەمی کۆمەڵایەتی و رەفتاری تاکەکان رێکدەخات لەگەڵ ئەو رەفتارانەی لە رووی کۆمەڵایەتییەوە دانپێداندراون. یاساناسی ئەلمانی (**ئیهرنج**) دەڵیت: مەبەستی یاسا بریتییە لە هێنانەدی بارودۆخێکی گونجاو بۆ ژیانی کۆمەڵایەتی. ئەمە تەنها لەسەر کاروبارە تاکەکەسی ماددییەکان کورت ناکرێتەوە، بەڵکو بەها مەعنەوییەکانیش دەگرێتەوە نموونەی ئازادی، شکۆ و ئایین. ئەم کاروبارانە لە کۆمەڵگەیەک بۆ یەکێکی تر جیاواز دەبن، بەپیی بۆچوونی یاساناسی ئەمریکی (**رۆسکۆ** **باوند**) کە تیۆرەکەئ دەوەستێتە سەر ئەو بۆچوونەی کە یاسا ئامرازیکی کارایە بۆ کۆنترۆلی کۆمەڵایەتی. وادەبینیت کە وەزیفەی یاسا بریتییە لە گونجان یان هەماهەنگی لە نێوان ئارەزووەکان و بەرژەوەندییە بەرهەلستەکانی تاکەکان، لە لایەکی تر بە پێویستییەکی حەتمی دادەندریت لە ویستی کۆمەڵگە بۆ مانەوە و جێگیری و گەشەکردن. واتە رێسا یاساییەکان بەوەی کە دەیگرێتەوە لە زوابتەکان و پێوەرەکان پێویستییەکی کۆمەڵایەتی، ئابووری و سیاسین بۆ کۆتایی پێهێنان و لەناوبردنی هەڵوێستەکانی ململانێ و پێکدادان و نیزاعی کۆمەڵایەتی لە نێوان تاکەکان و رێکخستنی رەفتاریان و پارێزگاریکردن لەسەر مافە یاساییەکانی هەر تاکیک و دروستکردنی هاوسەنگی لە نێوان ئازادییەکان و بەرژەوەندییە بەرهەڵستەکان (مصالح المتعارضة)، بە ئامانجی هێنانەدی جێگیری، ئاسایش و دادپەروەری لە کۆمەڵگەدا. (**باوند**) جەخت لەوەدەکاتەوە کە پێویستە دیراسەی کۆمەلایەتی بۆ یاسا بکرێت پێش دانانی یاسا تەشریعییەکان هەروەها لێکۆلینەوە لە کاریگەرییە کۆمەڵایەتییەکانی یاساکان بکرێت لە رێگای گرنگیدان بە ئاستی کاراییان، لەبری لێکۆلینەوە لە ناوەرۆکی رووت، زەرورەتی گرنگیدان بە مەبەستە کۆمەڵایەتییەکانی یاسا، زیاتر لە تیشک خستنەسەر سزا یاساییەکان.

یاسا بەتەنها بەس نییە، هێزی دەوڵەتیش بەتەنها بەس نییە بۆ هێنانەدی مەبەستەکانی یاسا، بەڵکو یارمەتی و هاوکاری دیین و عورف و ئەخلاق پێویستە. (**ئیهرنج**) ئاماژە بە رۆڵی نەتەوە دەدات لە یاسادا دەڵێت: جێگیری یاسا لەکۆتاییدا کارێکە دەوەستێتەسەر هەستی نەتەوەیی بەرەو یاسا، ئەم هەستە لە خوددا ئاستێک دادەنێت لەگەڵ دەسەڵاتداری فەرمانرەوا و تواناکەی لەسەر جێبەجێکردنی یاسا، ئەگەر ئەو هەستە لاوازبیت، ئەوە یاسا جێگیر نییە، بەلام ئەگەر بەهێزبێت، ئەوە یاسا جێگیرە.

هێزی کۆنترۆڵی کۆمەڵایەتی کەمتر نییە لە هێزی یاسا، هەندێکجار بە کۆنترۆڵ دەگوترێت سزای کۆمەڵایەتی، کە گوزارشتێکە لەو سزایەی کە کۆمەڵگە دەیسەپێنیت لەسەر هەموو ئەوانەی کە سەرپێچی رێساکان دەکەن. هەر رێسایەک سزای تایبەت بەخۆی هەیە، بۆنموونە: بێبەشکردنی کەسێک لە ئازادی یان زیندانیکردنی کاتێک هەلەیەک دەکات، یان بێبەشکردنی لە ژیان بە لەسێدارەدان. جۆری سزاکان بەپێی جیاوازی رێسای رەفتاری جیاواز دەبێت. بۆنموونە: سزای کەسێک کە ئەندامی سەندیکایەکە، کاتیک رەفتاری پێچەوانەی رێسای رەفتاری سەندیکاکەیە، بریتی دەبیت لە لێسەندنەوەی مافی ئەندامێتی یان لە لادێیەک یان لە شارێکدا کەسێک لە داب و نەریت لابدات سزاکەی سوکایەتیپێکردنی بەکۆمەڵ دەبیت لە لایەن کۆمەڵگەوە، بۆنموونە بێبەشکردنی لە بەشداریکردنی تقووسەکانی گرووپ یان هەڵسوکەوت لەگەڵ نەکردن و دەرکردنی لەکاتی ئامادەبوونیدا یان جێهێشتنی ئەو دانیشتن و کۆبوونەوانەی کەسەکە تیایدا ئامادەدەبێت.

(**دۆرکهایم**) پێیوایە یاسا بریتییە لە ئامرازی کۆنترۆلی کۆمەڵایەتی، بەڵام سزا بریتییە لە رێ و شوێنیکی سەرەکی کە ئامانجی ملکەچکردنی تاکەکانە بە یاساکان. ترس لە سزاکان پاڵ بە تاکەوە دەنیت بۆ بەدەستهێنانی ئەرکەکانی و جێبەجێکردنی کارەکانی، حوکمی مرۆڤایەتی دەکات هەروەها دەشیپارێزێت. لەبەرئەوە یاسا بە کۆڵەگەیەکی سەرەکی دادەندرێت لە کۆمەڵگەی نوێدا بەهۆی پشتبەستن بە بنەمای سەروەری یاسا لە کۆمەڵگەدا.

بیرمەند و فەیلەسوفی بەریتانی (**تۆماس هۆبز**) جەخت لەسەر گرنگی چەسپاندنی چەمکی هێز و سزا دەکاتەوە لە هزری کۆمەڵگەدا، وادەبینێت پێویستە هێز بەردەوام ئامادەبێت لە هزری تاکەکان، جا چ لە لایەن دەسەڵاتەوە لە دژی کۆمەڵگە بەکاربێت یان بەکارنەیەت. ئاماژە بە هەیبەتی دەوڵەت دەکات و پێی وایە ئەمە پشتدەبەستێتەسەر سەروەری یاسا، هێزی یاسا لە هێزی دەسەڵاتەوە دێت کە بە توخمی سەرەکی دادەندرێت لە کۆنترۆڵی کۆمەڵایەتیدا. جێگیری و ئاسایش لە کۆمەڵگەدا دێتەدی لە رێگای ملکەچبوونی تاکەکانی بە دەسەڵاتی یاسا و هێزەکەی لە لەناوبردنی ئامرازەکانی توندوتیژی و رەدعکردنەوەی سەرپێچیکاران، دواتر دامەزراندنی پەیوەندی لە نێوان تاکەکانی کۆمەڵگە و ئەمەش بە رۆڵی خۆی دەبێتە هەنگاونان بەرەو پێشەوە بۆ ئەو کۆمەڵگەیانەی هەوڵی هێنانەدی بەرزترین پلەی کۆنترۆڵی کۆمەڵایەتی و ئاسایش و جیگیری دەدەن.

**پێنجەم: ئایین** *Religion*

ئایین پێگەیەکی گەورەی لە کۆمەڵگەکان داگیرکردووە هەر لە کۆنەوە، ئایین سەرچاوەی نوێکردنەوەی ئەخلاق و بەهاکانە، ژیانی کۆمەڵایەتی بۆ رێکخستنی کۆمەڵایەتی سوودی لێدەبینێت. لە قورئاندا پێناسەی ئایین کراوە بە رۆژی لێپرسینەوە (حساب) لە سوورەتی فاتحە ئایەتی چوار هاتووە (الرحمن الرحيم، مالك يوم الدين). لە زمانی عەرەبدا ئایین واتە تاعەت. (د. **ئەحمەد زەکی بەدەوی)** لە (معجم مصطلحات علوم الاجتماعية) پێناسەی ئایین دەکات بەوەی کە بریتییە لە کۆمەلێک بیروباوەر کە گرووپێکی دیاریکراو باوەری پێیەتی و سیستەمێکی پێکەوەبەستراوە و بەزۆری پەیوەستە بە جیهانی دوای سروشت و مومارەسەکردنی شعائر و تقوسی پیرۆز و بیروباوەر لە هێزی رۆحیەتی باڵا کە ئەو هێزە دەکرێت تاک لایەنە (احادي) یان فرە بێت. کۆمەلێک ئەنترۆپۆلۆژیستی ئەورووپی پێناسەی دەکەن بەوەی پەیوەندییەکی رۆحی و سۆزدارییە لە نێوان مرۆڤ و هێزی سەرووی سروشت یان ئەو بونەوەرانەی کە دەیپەرستێت و بە مومارەساتی تقوسی هەڵدەستێت کە پەیوەندی و بەیەکگەیاندنی بەو هێزە دادەمەزرێنێ.

ئایین سیستەمێکی کۆمەڵایەتی بەهێز و کارایە لە رێکخستن و دیاریکردنی رەفتاری تاک و گرووپەکان و پاراستنی کۆمەڵگە و دەستەبەرکردنی جێگیرییەکەی. (**ئیبن خەلدون**) وادەبینێت کۆنترۆڵکردنی ناخ یان دەرەکی دەبێت لە رێگای یاسا، یان ناوخۆیی دەبێت کە لە رێگای ئایین یان شەریعەتدا دێتەدی، یان کۆنتڕۆلێکی ئیختیاری دەبێت کە لە رێگای ویژدانەوە دەبێت. کۆمەڵگە بەیەکەوە بەستوو و یەکگرتوو نابیت تەنها بەهۆی ئایینەوە نەبێت، هەروەکو چۆن لە بنەمادا کۆمەڵگەیەک بوونی نییە، تەنها لەسەر بنەمای بیروباوەڕی بەکۆمەڵ نەبێت.

(**ئیریک فڕۆم**) لە کتێبی (المجتمع السليم\_ کۆمەڵگەی ساغ) و ( الخوف من الحرية\_ ترس لە ئازادی) ئاماژە بەوەدەکات کە رێژەی نائارامییە دەروونی و دەمارگرژییەکان زیاد دەکات لە کۆمەڵگە شارنشینییە نوێکان، بەوەی هەستە ئایینییەکان لاوازدەبن، هەستکردن بە تاکگەرایی و نامۆیی، دوودڵی،رارایی و ململانی زیاد دەکات. ئەم نائارامییانە لە رەفتاردا رەتکراوەن و هۆکاری هەرەشەن لە جێگیری و ئاسایشی ئەو جۆرە کۆمەڵگەیانە.

لەو لێکۆڵینەوەیەی کە (**دۆرکهایم**) ئەنجامیدا دەربارەی (دیاردەی خۆکوشتن)، ئاماژەی بەوەدا کە رێژەکەی لە کۆمەڵگە پڕۆتستانتییەکان بەرزترە وەک لە کۆمەڵگە کاسۆلیکەکان. ئەوەی روونکردۆتەوە هۆکاری ئەمە بریتییە لەوەی مەزهەبی پرۆتستانتی بڕوای بە ئازادی فیکر هەیە، جەخت لەسەر تاکگەرایی و پاڵپشتیکردنی روحیەتەکەی دەکاتەوە، بڕوای بە دروشمە دینییەکان نییە، بە پێچەوانەوە مەزهەبی کاسۆلیکی بڕوای بە رۆحیەتی پارێزگاریکردن و پەیوەستبوون بە روخسارە نەریتی و دروشمە دینییەکان هەیە. لێرەوە بیروباوەر و رەفتاری پرۆتستانتی دەردەکەوێت لە لاوازی پلەی هاوبەندی و یەکگرتوویی کۆمەڵایەتی، کە رۆحی پارێزگاریکردن و هاوکاری کۆمەڵایەتی لەناودەبات و هەڵوەشانەوە و نارێکییەکی روون لە نێوان تاکەکانی کۆمەڵگە دروستدەکات. دۆرکهایم پێی وایە پێشکەوتووترین ئایینی مرۆڤایەتی بریتییە لە پەرستنی کۆمەڵگە بۆ خودی خۆی، هەروەها ئەوەی ئەمەش دێنیتەدی بریتییە لە سیستەمی حەرامکردن کە بە بنەمایەک دادەنرێت لە کۆنترۆڵی کۆمەڵایەتی. بە تێروانین لە گرنگی و بەهیزی دین وەک ئامرازیک بۆ کۆنترۆڵی کۆمەڵایەتی، دۆرکهایم لە سەرووی سیستمە کۆمەڵایەتییەکانی داناوە. ئایین بە رێنمایی و فەرمان و ناوەرۆکەکەی بە یەکێک لە بەهێزترین هۆکارەکانی هێنانەدی گونجان و رێککەوتن لە رەفتاری کۆمەڵایەتی دادەندرێت، هەروەک فیکرەی سزا و پاداشت کە روکنێکی گرنگ لە دیندا پێکدێنن، روڵێکی گرنگ دەبینن لە پرۆسەی کۆنترۆلی کۆمەڵایەتی و جێگیری سیستەم لە کۆمەڵگەدا.

**شەشەم: ئامرازەکانی راگەیاندن**

پرۆگرام و فیلم و گفتوگۆکان دەربارەی پێوەرەکان و بەها و داب و نەریت و یاساکانی کۆمەڵگە کە پێویستە تاکەکان پێوەی پابەندبن، رۆڵی کاریگەر دەگێرن لە کۆنترۆلی کۆمەڵایەتیدا. ئامرازەکانی راگەیاندن بە سەرچاوەی سەرەکی بۆ زانیاری و بیروراکان دادەندرێن، دەکرێت کاریگەری گەورە لەسەر ئاراستە و را و رەفتاری خەلک دروستبکەن. ئامرازەکانی راگەیاندن مومارەسەی کۆنترۆل دەکەن لە رێگای میکانیزمەکانی مامەلەکردن لەگەڵ کۆمەڵگە لە چوارچێوەی پێوەر، بەها، داب و نەریتەکان، بۆ نموونە پەسندکردنی ئەو رۆڵانەی کە کۆمەڵگە دیاریدەکات لە پەیوەندییەکانی نێوان ژن و مێرد، لە رێگای بەرنامەی ئیعلامی یان گواستنەوەی هەواڵی سزادانی ئەو جۆرە کەسانەی کە بێ رێزی بەرامبەر بە بەهاکانی کۆمەڵگە دەکەن، بەم شێوەیە راگەیاندن دەبێتە ئامراز و کەرستەیەکی ئاراستەکاری باش لە کۆمەڵگەوە کە لە رێگایەوە پرۆسەی کۆنترۆل روودەدات.

**تەوەری حەفتەم/ رێ و شوێنەکانی کۆنتڕۆڵی کۆمەڵایەتی فەرمی**

کۆمەڵگای مرۆڤایەتی هەر لە زووەوە رێسای جیاوازی داناوە بۆ رەفتار لە هەڵوێستە جیاوازەکان، هەروەها جۆری سزای دیاریکردووە بۆ ئەو حاڵەتانەی کە هاوشێوەنین لەگەڵ پێوەر و رێساکانی کۆمەڵگا. پابەندبوون بەم رێسایانە لە رێگای ژمارەیەک رێ وشوێنی کۆنتڕۆڵکردن جێبەجێدەکرێن کە دواجار شێوەیەکی فەرمی دیاریکراو وەردەگرن و لایەنە فەرمییەکان دایدەنێن و سەرپەرشتی جێبەجێکردنی دەکەن لە لایەن دەستە و دامەزراوەی تایبەتمەند. لە نموونەی ئەو رێ و شوێنانە ئەمانەی خوارەوەن:

1. **رێکخستنە سزاییەکان**

ئەم میکانیزمە زۆرترین ئاستی کۆنتڕۆڵکردن و هەڵسەنگاندن لەخۆیدەگرێت. ئامانج لێی دووبارە پێگەیاندنی کەسانی لادەر و ناردنیانە بۆ دەستە و دامەزراوەی کۆمەڵایەتی کە تیایدا بە پێوەرەکانی گرووپ و کۆنترۆڵکردنی رەفتار پاڵپشتدەکرێن، بەوپێیەی ئەرکی ئەم رێکخستنانە بریتییەلە جێبەجێکردنی سزاکان لەدژی ئەو کەسانەی بەپێچەوانەی یان لەدەرەوەی بازنەی پێوەر و رێساکان رەفتار دەکەن، لەبەرئەوە رەدعێکی تایبەت بۆ تاوانبار یان لادەر یاخود گوناهبار دێننەدی و ناچاریان دەکەن لەسەر پابەندبوون بە پێوەرەکان، هەروەها کار لەسەر پاڵپشتی و پتەوکردنی ئەو پێوەرانە دەکەنەوە لە لای ئەندامانی گووپەکە (تەواوی بەندکراوان) وەکو گشت. لە راستیدا ئەم جۆرە میکانیزمە سزاییە کاتێک بەکاردێت کە میکانیزمە عورفییەکانی کۆمەڵگا سەرکەوتوو و کاریگەر نابێت لە کۆنترۆڵکردنی رەفتاری ئەو کەسانەی کە لایانداوە لە پێوەر و رێساکان. لە نموونەی ئەم جۆرە رێکخستنە: بەندیخانەکان، نەخۆشخانەکانی نەخۆشییە عەقڵی و عەسەبییەکان.

.**2پابەندبوونی بە زۆرەملێ**

ئەمە جۆرێکە لە سزا کە رێکخستنە سزاییەکان پیادەی دەکەن. بریتییە لە سزای یاسایی فەرمی کە بنەمای ماددیان هەیە وەکو: لێدان، غەرامەکردن، زیندانیکردن و لەسێدارەدان. بەزۆری ئەم جۆرە میکانیزمە بە سروشتی توندوتیژی جیادەکرێتەوە، لە پێناو ملکەچپێکردن و پابەندکردنی ئەوانەی لە پێوەر و رێسا یاساییەکان دەردەچن، چونکە ئەم جۆرە سزایانە بە بەشێکی کارا و گرنگی سیستەمی کۆمەڵایەتی بۆ کۆمەڵگا دادەندرێن، بەشێوەیەکی تایبەتیش لە لای سیستەمە سیاسییە شمولییەکان (سیستەمی تاک حزبی) بەکاردەهێنرێن، بەتایبەت لەکاتی نائارامی و قەیرانە سیاسی و ئابوورییەکان، چونکە ئەم میکانیزمە بەشێوەیەکی بەهێز دەردەکەوێت و کۆنتڕۆڵی خۆی فەرزدەکات بە توندی و زۆرەملێی، بەپێچەوانەی ئەو کۆمەڵگایانەی کە جۆراوجۆری سیاسییان تێدایە ئەم جۆرە میکانیزمە بەکاردێنن بەئامانجی چاکسازی و هەڵسەنگاندن.

**.3ئامێری وێنەگرتن و تۆمارکردن**

لە ئێستادا کۆمەڵگاکان وەک میکانیزمێکی فەرمی بۆ کۆنترۆڵکردنی رەفتار، وێنەی ڤیدیۆیی بەکاردێنن بۆ وێنەگرتنی ئەوانەی سەرپێچی دەکەن لە یاساکانی ئابووری، سیاسی، بازرگانی و پیشەسازی. بۆ ئەم مەبەستە کۆمپانیا، کارگەکان، بانقەکان، هۆتێلە گەورەکان، فڕۆکەخانەکان، محەتەی شەمەندەفەر، دوکانە بازرگانییەکان و نەخۆشخانەکان لەنێو باڵەخانەکانیان ئامێری وێنەگرتنی ناوخۆیی و دەرەکی دادەنێن و تەواوی جموجۆڵ و هاتوچۆکان لەنێو مەمەڕ و نوسینگەکانیان چاودێری دەکەن. ئەمە بۆخۆی ئامرازێکی یارمەتیدەرە بۆ کۆنترۆڵکردنی یاسا لە کۆمەڵگا پیشەسازییەکان، سەرەڕای ئەمە زۆر ئامێری وردبین هەیە بۆ دۆزینەوەی مەرکەباتی موخەدەرات و پارەی ساختە...ئەم جۆرە ئامرازانە بە داهێنانی نوێی کۆنتڕۆڵکردنی رەفتاری خەڵک دادەندرێن. ئەم ئامێرانە بۆ چاودێریکردن و ئاشکراکردنی کاری دزی، تیرۆرکردن، دەستدرێژی سێکسی و گێچەڵی سێکسی و ... سوودی لێدەبینرێت.

دکتۆر(معن خلیل عمر) لە کتێبی (البناء الاجتماعي) باس لە هەندێک جۆریتری رێ و شوێنەکانی کۆنتڕۆڵ دەکات کە لە هەموو جۆرە کۆمەڵگایەکدا هەن. ئەم میکانیزمانە شێوەیەک لە لایەنی فەرمی یان عورفی وەردەگرن تا تاکەکان ناچاربکرێن بە پابەندبوون بە پێوەر و بەها باوەکانی کۆمەڵگا، یان ملکەچکردنیان بە یاساکانی کۆمەڵگا کە بریتین لەمانە:

1. **سوکایەتیپێکردن**

ئەمە میکانیزمێکی رەمزییە کە زمانی قسەپێگوتن و جوڵەکانی روخساری تێدابەکاردێت، وەکو گوزارشتێک دەربارەی سوکایەتی و هێرشکردنەسەر ئەو رەفتارانەی کە نەگونجاون و لەدەرەوەی پێوەرەکانی سیستەمی کۆمەڵایەتین. عادەتەن ئەم گوزارشتکردنە بەشێوەیەکی ئاشکرا دەبێت لەبەرامبەر خەڵک، لەبەرئەوە رۆڵی کارایە لە کۆنترۆڵکردنیان. چەندی کۆمەڵگا هۆشیار و رۆشنبیر بێت، هێز و توانای ئەم میکانیزمە لاواز دەبێت و پێچەوانەکەشی راستە.

1. **بڵاوکردنەوەی پڕوپاگەندە**

ئەمە زۆربڵێییەکە سنووری نییە کە شێوەیەک لە خراپەکاریی و بریندارکردن و مبالەغەکردن لە رەفتاری مرۆڤ وەردەگرێت. لەبەرئەوە تاکەکان دەرترسن لە بڵاوبوونەوەی پڕوپاگەندە لەسەریان، ئەم پڕوپاگەندەیە لەنێو چینی ناهۆشیار زیاترە بە بەراورد بە هۆشیار و رۆشنبیر، لە حاڵەتی قەیرانەکان زیاترە وەک لە حاڵەتی سروشتی و ئاسایی، لە دۆخی شەڕ زیاترە وەک لە دۆخی ئاشتی، هەروەها لە کۆمەڵگا نەریتییەکان زیاترە وەک لە کۆمەڵگا شارستانییەکان.

1. **ئابڕووبردن**

ئابڕووبردن جیاوازە لە زۆربڵێی و بڵاوکردنەوەی پروپاگەندە، ئامانجی تەنیا گۆڕینی رێگای رەفتارکردن نییە، بەڵکو دابڕاندنی کەسێکە بە تەواوی و ئازاردانی و هەوڵدانە بۆ دوورخستنەوەی لە کۆمەڵگا، بەو ئامانجەی بەڵکو ببێتە پەند و عیبرەت بۆ ئەوانیتر. واتە سنوورێک دادەنێت کە ناکرێت لێی دەربچن.

**تەوەری هەشتەم/ تیۆرەکانی کۆنتڕۆڵی کۆمەڵایەتی**

بۆچوونی زانایان و توێژەران دەربارەی چەمکی کۆنترۆڵی کۆمەڵایەتی جیاوازە، پێناسەی جۆراوجۆریان بۆ کردووە، بەم پێیەش ژمارەیەک تیۆر لە بواری کۆنترۆلی کۆمەڵایەتیدا دەرکەوتووە، هەر تیۆرێک گوزارشت لە تێروانین و فیکرەی خاوەنەکەی دەکات دەربارەی کۆنترۆڵی کۆمەڵایەتی. تیۆرەکان ئەمانەن:

**یەکەم/ تیۆری پەرەسەندنی ئامرازەکانی کۆنترۆلی کۆمەڵایەتی (ئیدوارد رۆوس *Ross* )**

ئەم تیۆرە پشت بە بیرۆکەی چاکەی مرۆڤ دەبەستێت، رۆوس پێی وایە لە دەروونی هەر مرۆڤێکدا چوار غەریزە هەیە کە بریتین لە: بەشداریکردن یان هاوسۆزی، قابیلییەتی کۆبوونەوە، هەستکردن بە دادپەروەری، پەرچەکرداری تاکەکەسی. ئەم غەریزانە سیستەمێکی کۆمەڵایەتی بۆ مرۆڤ دروستدەکەن کە هەلدەستێت بە ئالوگۆرکردنی پەیوەندییەکان لە نیوان تاکەکان، چەندی کۆمەلگا پەرەبسەنێت ئەم غەریزانە لاوازتر دەبن و کۆنترۆلی بەرژەوەندی خودی بەسەریدا دەردەکەویت. لێرەوە پێویستێتی کۆمەڵگە بۆ دانانی کۆنترۆلی دەستکرد کە تەحەکوم بە پەیوەندییەکانی نێوان تاکەکانی دەکات دەردەکەوێت. ئەم جۆرە کۆنترۆڵە زیاددەکات و پەرەدەسێنیت، هەرچەندی بەشاربوونی کۆمەڵگە زیاتر ببێت و سیستەمەکانی ئالۆزتر و گرووپەکانی جیاوازتر ببن. واتە لێرەدا ژمارەیەک هۆکار هەنە وادەکەن کە پێویستی بۆ کۆنترۆلی کۆمەڵایەتی و پەرەسەندنی ئامرازەکانی زیاتر ببن کە ئەمانەن:

1. زیادبوونی قەبارەی دانیشتوان و دەرکەوتنی تایەفە و عەشیرەتی نوێ.
2. لاوازی غەریزە سروشتییەکان، دەرکەوتنی خۆویستی تاکەکەسی.
3. دەرکەوتنی گرووپە جیاوازەکان ( ئابووری، نەژادی، کولتووری و چین) لە یەک کۆمەڵگەدا.

رۆوس کۆمەڵیک یاسای داناوە کە رێگاکانی تەدەخولی کۆمەڵگە لە زەبتی کۆمەڵایەتی دیاریدەکەن کە ئەمانەن:

**یاسای یەکەم**: هەر زیادییەک لە تەدەخولی کۆمەڵایەتی، پێویستە ئامانجەکانی بەرەو تاکەکان بێت بە سیفەتەی کە ئەندامانی کۆمەڵگەن، وا سەیرنەکرێن کە تاکی سەربەخۆن.

**یاسای دووەم**: نابێت تەدەخولی کۆمەڵایەتی بە توندی بێت، بەو رادەی ببێتە هۆی وڕووژاندنی سۆزی خەڵک و ئارەزوویان بۆ ئازادی رەها.

**یاسای چوارەم**: نابێت تەدەخولەکە بەشێوەیەک بێت کە روخسارەکانی ئەخلاقی خراپی لەگەڵدا بێت.

(رۆوس) هەندێک پێوەری داناوە بۆ کاراکردنی زەبتی کۆمەڵایەتی کە لە مانەدا دەیبینێتەوە:

باشترین شێوازەکانی زەبت، بریتییە لە شێوازی ناوخۆیی. شێوازی دەرەکی وەک سزا، پێویست ناکات بەکاربێت تەنها ئەگەر زۆر پێویست بوو، لەبەرئەوە زەبتی ئیرادەی مرۆڤ لە رێگای نموونەیەک، باشترە لە زەبت بە رێگای سزادان. سادەیی نیشانەیەکی ترە لە زەبتی ساغ ، لەبەرئەوە رێگای رەدع کاتێک ئالۆز دەبێت، ئەوە رووبەرووی کێشەی زۆر دەبێتەوە، بەلام ئەگەر سادەبێت، ئەوە وەزیفەکەی کارا و خێرا دەبێت. نیشانەیەکی تری زەبتی ساغ یان سەلیم، بریتییە لە تیلقائیەت بەوپێیەی لە باشترین جۆرەکانی زەبت ئەو جۆرەیە کە لەکاتی گردبوونەوەی خەڵکدا دەردەکەوێت، مامەلەی لەگەڵدا دەکەن، دەچێتە ناو پەیوەندییە کۆمەڵایەتییە هاوبەشەکانیان، لەم جۆرە حاڵەتانەدا زەبت بە رێگای نامەبەست دەردەکەوێت، هەروەها گشتی دەبێت.

(**رۆوس**) پێیوایە ئامرازەکانی کۆنتڕۆڵی کۆمەڵایەتی ئەمانەن:

1. رای گشتی
2. یاسا
3. بیروباوەڕ
4. پەروەردەکردن
5. نەریتەکان
6. ئایین
7. نموونەی باڵا
8. سرووت (الطقوس)
9. هونەر
10. کەسایەتی
11. کەلەپوور
12. بەهای کۆمەڵایەتی
13. ئەفسانە و ئەندێشە (الأساطير والأوهام)
14. ئەخڵاق

**دووەم: تیۆری کۆنترۆڵی لەخۆڕا (التلقائية) (سمنەر *Sumner* )**

بیرۆکەی سەرەکی ئەم تیۆرە دەوەستیتە سەر خەسڵەتی سەرەکی بۆ واقیعی کۆمەلایەتی کە بەرێگایەکی روون رەفتار کۆنترۆڵ دەکات لە رێگای داب و نەریتە میللیەکان کە کاردەکات لەسەر کۆنترۆلکردنی کارلێکی کۆمەڵایەتی، ئەمە لە دروستکراوی ئیرادەی مرۆڤەکان نییە. لە کتیبی (رێگا میللییەکان\_ الطرائق الشعبية) سمنەر دەڵێت ( رێگا میللییەکان گوزارشت لە داب و عورفەکانی کۆمەڵگە دەکەن، پارێزگاری لە کاراییان دەکەن و حوکم بە زەرورەتی رەفتاری کۆمەڵایەتی دەکەن، لە لایەکی تر دەبنە زەرورەتیک بۆ نەوەکانی داهاتوو ) عورفەکان لە لای سمنەر گرنگییەکی زۆریان هەیە، ئەوانن کە تەحەکوم بە سیستەم و یاساکان دەکەن هەروەها پییوایە ئاستیکی جیاکەرەوە لە نێوان عورفەکان و یاساکاندا نییە، دەکرێت جیاوازی نیوانیان لە سزاکان بێت، بەو پێێەی سزا یاساییەکان زیاتر عەقڵانی و رێکخراون لە سزا عورفییەکان.

**سێیەم: تیۆری تەواوکاریی کولتووری (گۆرڤیچ *Gurvitch*)**

گۆرڤیچ تەرکیزی لەسەر زەرورەتی لیکۆلێنەوەی کۆنترۆڵی کۆمەڵایەتی کردۆتەوە لەسەر ئەو بنەما و مەرجانە:

1. کۆنترۆڵی کۆمەڵایەتی ئەنجامی پەرەسەندن و پێشکەوتنی کۆمەڵگە نییە، بەڵکو لە هەموو قۆناغەکانی زووی مێژووی مرۆڤایەتی هەبووە، لەبەرئەوە مەحاڵە وێنای (تصور) کۆمەڵگەیەک بکەین بەبێ زوابت.
2. کۆنترۆڵی کۆمەڵایەتی، واقیعی کۆمەڵایەتییە، ئامرازێک نییە بۆ پێشکەوتن.
3. نەبوونی ململانێ لە نێوان کۆمەڵگە و تاکەکان.
4. هەر جۆرێک لە جۆرەکانی کۆمەڵگە، گوزارشتە لە جیهانێکی بچووک، لە گرووپەکان پێکدین، لەبەرئەوە دامەزراوەکانی کۆنترۆڵی کۆمەڵایەتی جیاوازن بە جیاوازی گرووپەکان و دامەزراوەکان.

گۆرڤیچ پێیوایە کۆنترۆڵی کۆمەڵایەتی یان کۆنترۆڵێکی رێکخراوە، یان کۆنترۆلێکە لە رێگای مومارەساتی کولتووری و رەمزی وەک داب و نەریتەکان، یان کۆنترۆڵێکی تلقائییە لە رێگای بەها و بیروبۆچوون و پەندەکان، یان کۆنترۆلێکی زۆر تلقائییە لە رێگای شارەزایی بە کۆمەڵی.

**چوارەم: تیۆری نەسەقی کۆمەڵایەتی (جۆرج هومانز)**

ئەم تیۆرە وادەبینێت کە نەسەقی کۆمەڵایەتی لە هێزێک پێکدێت کە سوودی لێدەبینێت لە هەندێک فەترە لە حالەتی هاوسەنگی و جێگیری، لە هەندێک ماوەی تردا سوودی لێدەبینێت لە حالەتی ناهاوسەنگی. ئەم تیۆرە پرس و بابەتی کۆنترۆلی کۆمەڵایەتی بە دوو رێگە دیاریکردووە: **رێگای یەکەم**/ بەو ئیعتیبارەی جۆرێکە لە هاوشێوەیی بۆ پێوەرەکان، **رێگای دووەم**/ بەو ئیعتیبارەی یەکێکە لەو کارانەی کە رەفتار رێکدەخات. نیشانەی پشپێبەستنی ئاڵوگۆرکراو لە نیوان تاکەکانی کۆمەڵگە بریتییە لە بوونی کۆنترۆلە کۆمەڵایەتییەکان، کەواتە تاکەکان هاوشێوەی پێوەرەکان دەبن، کە ئالوگۆری پەیوەندییە کۆمەڵاتییەکانیان ئاسان دەکات.

هومانز وادەبینیت لادانە ساکار و بچووکەکان پێویستن بۆ روودانی هاوسەنگی، بە بوونی لادان لە پێوەرەکان ئامرازەکانی کۆنترۆلی کۆمەڵایەتی بە رۆڵەکانی خۆیان هەڵدەستن، رێزگرتن لە بەهاکان دروستدەبیت، هەروەها دەزگا پەیوەندیدارەکانی کۆنترۆل بە تەواوی ئامادەدەبن بۆ رووبەرووبوونەوەی هەر لادانێک کە روودەدات.

لەم تیۆرەدا تێبینی ئەوەدەکەین کە هومانز بوونی لادانەکان و کۆنترۆڵە کۆمەڵایەتییەکان و رێزگرتنی پێوەرە کۆمەڵایەتییەکان پێکەوەدەبەستێتەوە، بە جەختکردنەوە لەوەی کە لادان دەزگاکانی کۆنترۆلی کۆمەڵایەتی چالاک دەکات کە بە رۆلی خۆیان هەوڵدەدەن بۆ پابەندکردنی تاکەکانی کۆمەڵگە بە رێزگرتنی پێوەرەکان، وا لەو دەزگایانە دەکەن بەردەوام ئامادەبن بۆ رووبەرووبوونەوەی هەر لادانێک لە پێوەرەکان.

**پێنجەم: تیۆری یەکگرتوویی میکانیکی و هاوبەندی (کارل مانهایم)**

ئەم تیۆرە لە سروشتی کۆنترۆڵە کۆمەڵایەتییەکان سەرچاوەی گرتووە کە هەردوو جۆری گۆمەڵگە سوودی لێدەبینن، ئەوانەی کە رێکخستنە کۆمەڵایەتییەکەیان تەرکیزدەکاتە سەر یەکگرتووی میکانیکی (التماسک الالی) کە بریتین لە گرووپە بەراییەکان (سەرەتاییەکان) و ئەو کۆمەڵگەیانەی کە رێکخستنی کۆمەڵایەتییان تەرکیزدەکاتە سەر یەکگرتوویی هاوبەندی (التماسک العضوي) بەو شێوەیەی کە (دۆرکهایم) بۆی چووە، لەبەرئەوە دابەشکردنی کار دامەزراوە و دەستەی جۆراوجۆری پێویستە کە تایبەتن بە لایەنەکانی ئابووری، سیاسی، پەروەردەیی و کارگێڕی. ئەم دامەزراوانە تەنها بۆ هێنانەدی ئامانجەکانیان هەوڵ نادەن، بەڵکو هەوڵ بۆ هێنانەدی ئامانجی تر دەدەن، بۆنموونە: پەروەردە تەنها هەوڵی تەلقینکردنی زانیاری و مەعریفە نادات، بەڵکو ئەو سنوورە دەبرێت و ئەرکێکی کۆمەڵایەتی گرنگ جێبەجێدەکات بەو ئیعتیبارەی ئامرازێکی کۆنترۆلکردنە و کار لە رەفتاری تاکەکان دەکات و رێساکانی هەلسوکەوتکردنی تاکەکان لەگەڵ یەکتری دیاریدەکات. دامەزراوەی خێزان بەهەمان شێوە ئەرکی تەنها بەخێوکردن و نانپێدانی ئەندامەکانی نییە، بەڵکو پەروەردە و پێگەیاندنی کۆمەڵایەتی و دروستکردنی کەسایەتی کۆمەڵایەتییە لەپاڵیدا.

دابەشکردنی مانهایم بۆ شێوازەکانی کۆنترۆڵی کۆمەڵایەتی بەم شیوەیەیە:

**شێوازە راستەوخۆکان**/ بریتییە لەوەی پشتدەبەستێتەسەر کاریگەری کەسی لەسەر تاکەکان، بۆنموونە: دایک و باوک، پیاوی دینی و سەرکردەکان، ئەمانە ئامرازەکانی کۆنترۆلکردن بەکاردێنن بۆ کارتێکرن لە رەفتار.

**شێوازە ناڕاستەوخۆکان/** بریتییە لەوەی لەسەر شێوە و وێنەی جیاوازەوە دروستدەبیت وەک کۆنترۆلکردنی ئەو گرووپانەی کە سوود لە رێکخستن وەرناگرن بۆنموونە: ئاپۆڕە (الحشد) یان ئەو گرووپانەی سنووریان دیاریکراوە وەک خێزان و عەشیرەت، هەروەها ئەو کۆنترۆلانەی کە دروستدەبن و سەرهەلدەدەن بەپێی هەڵوێستە توندەکان وەک خۆپیشاندان یان ئەوانەی بەپێی میکانیزمەکانی ژیانی کۆمەڵایەتی سەرهەڵدەدەن وەک کێبڕکی، دابەشکردنی کار، بزاوتی کۆمەڵایەتی و دابەشکردنی دەسەڵات.

**شەشەم/ تیۆری کردەی کۆمەڵایەتی (تالکۆت پارسۆنز)**

پارسۆنز وادەبینیت ئەو کردەی (کردەوە) بکەر پێی هەڵدەستێت کاریگەر و مەحکومە بە کۆمەڵێک هۆکار لەوانە: بیروبۆچوونەکانی، هەستەکانی، مۆرکەکانی (انطباعاته)، پێوەرەکانی، بەهاکانی، دابەکانی و بیروباوەرەکانی. ئەم کاریگەرییە درێژە دەکیشیت بۆ سەر کردەوەکانی ئەو کەسانەی کە لە کردەکەدا لەگەلێدا بەشدارن. کردەی کۆمەڵایەتی لەلای پارسۆنز یەکەیەکی سەرەکییە لە ژیانی کۆمەڵایەتی و بۆ دروستکردنی کارلێکی کۆمەڵایەتی لە نێوان خەڵکدا، هیچ پەیوەندییەک لە نێوان تاکەکان و گرووپەکاندا دروست نابێت، تەنها بەوە نەبێت کە لەسەر بنەمای کردەی کۆمەڵایەتی دەبێت. هیچ کارلێکێکی کۆمەڵایەتی روونادات، تەنها لە کردەکەوە دروست دەبێت کە جیاواز دەبیت لە ئاراستە و جۆر و رێچکەکەی.